title: 2004/508/EB:2004 m. kovo 4 d.: Europos darbuotojų saugos ir sveikatos agentūros administracinės valdybos sprendimas dėl Europos Parlamento ir Tarybos reglamento (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais

text:
11.6.2004

               LT

               Europos Sąjungos oficialusis leidinys

               L 210/1

      EUROPOS DARBUOTOJŲ SAUGOS IR SVEIKATOS AGENTŪROS ADMINISTRACINĖS VALDYBOS SPRENDIMAS

   2004 m. kovo 4 d.
   dėl Europos Parlamento ir Tarybos reglamento (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais
   (2004/508/EB)
   ADMINISTRACINĖ VALDYBA,
   atsižvelgdama į 2003 m. birželio 18 d. Tarybos reglamentą (EB) Nr. 1654/2003, iš dalies keičiantį Reglamentą (EB) Nr. 2062/94 dėl Europos darbuotojų saugos ir sveikatos agentūros įkūrimo (1),

         PRIĖMĖ ŠĮ SPRENDIMĄ:
   1 straipsnis
   Naudos gavėjai
   1.   Teisė susipažinti galioja Agentūros turimiems dokumentams, tai yra, jos parengtiems arba gautiems ir esantiems jos žinioje dokumentams.
   2.   Vadovaujantis Reglamento (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais 2 straipsnio 1 dalimi, Sąjungos piliečiai ir fiziniai ar juridiniai asmenys, gyvenantys ar turintys registruotą buveinę valstybėje narėje, turi teisę susipažinti su Europos darbuotojų saugos ir sveikatos agentūros (toliau – Agentūra) dokumentais, laikydamiesi šių konkrečių taisyklių.
   3.   Vadovaujantis Reglamento (EB) Nr. 1049/2001 2 straipsnio 2 dalimi, trečiųjų šalių piliečiai, negyvenantys valstybėje narėje, ir juridiniai asmenys, neturintys registruotos buveinės vienoje iš valstybių narių, turi teisę susipažinti su Agentūros dokumentais tokiomis pačiomis sąlygomis kaip asmenys, nurodyti Reglamento (EB) Nr. 1049/2001 2 straipsnio 1 dalyje.
   2 straipsnis
   Prašymai dėl galimybės susipažinti su dokumentais
   1.   Prašymai dėl galimybės susipažinti su dokumentais, kurie nėra prieinami visuomenei, pateikiami raštiška forma ir siunčiami Agentūrai elektroniniu paštu (docrequest@osha.eu.int), paštu (European Agency for Safety and Health at Work, Documentation, Gran Via, 33 E-48009 Bilbao, Spain) arba faksu ((34) 944794383). Agentūra atsako į pirminius ir patvirtinančius prašymus dėl galimybės susipažinti su dokumentais per penkiolika darbo dienų nuo prašymo užregistravimo dienos. Tais atvejais, kai prašoma labai ilgo dokumento arba prašymas susijęs su labai dideliu dokumentų skaičiumi, terminas gali būti pratęstas penkiolika darbo dienų. Pareiškėjui apie termino pratęsimą pranešama iš anksto ir nurodomos konkrečios priežastys.
   2.   Jei prašymas nėra pakankamai konkretus, kaip nurodyta Reglamento (EB) Nr. 1049/2001 6 straipsnio 2 dalyje, Agentūra kreipiasi į pareiškėją, kad šis pateiktų daugiau informacijos, kad būtų galima identifikuoti dokumentus, su kuriais prašoma susipažinti; terminas, per kurį Agentūra turi pateikti atsakymą, pradedamas skaičiuoti nuo tada, kai Agentūra gauna šią informaciją.
   3.   Net ir iš dalies neigiamo sprendimo atveju nurodoma atsisakymo priežastis, remiantis viena iš Reglamento (EB) Nr. 1049/2001 4 straipsnyje numatytų išimčių, ir pareiškėjas informuojamas apie tai, kokiomis priemonėmis jis gali ginti savo teises.
   3 straipsnis
   Pirminio prašymo tvarkymas
   1.   Nepažeidžiant šio Sprendimo 8 straipsnio nuostatų, užregistravus prašymą, pareiškėjui nedelsiant išsiunčiamas prašymo gavimą patvirtinantis pranešimas, išskyrus atvejus, kai yra galimybė atsakymą išsiųsti grįžtamuoju paštu.
   Prašymo gavimą patvirtinantis pranešimas ir atsakymas siunčiami raštu, tam tikrais atvejais – elektroniniu būdu.
   2.   Pareiškėją apie atsakymą į jo prašymą informuoja atitinkamo skyriaus vadovas.
   3.   Net ir iš dalies neigiamo atsakymo atveju pareiškėjas informuojamas apie savo teisę per 15 darbo dienų nuo atsakymo gavimo pateikti Agentūrai patvirtinantį prašymą, prašydamas, kad ji dar kartą peržiūrėtų savo poziciją.
   4.   Agentūrai neatsiuntus atsakymo per nurodytą laikotarpį, pareiškėjas turi teisę pateikti patvirtinantį prašymą.
   4 straipsnis
   Patvirtinančio prašymo tvarkymas
   1.   Sprendimus atsisakyti suteikti galimybę susipažinti su dokumentais pagal patvirtinantį prašymą priima Agentūros direktorius. Apie tokius sprendimus direktorius informuoja Administracinę valdybą.
   2.   Apie sprendimą pareiškėjui pranešama raštu, tam tikrais atvejais – elektroniniu būdu, ir jis informuojamas apie savo teisę pareikšti teisminį ieškinį Pirmosios instancijos teisme arba paduoti skundą Europos ombudsmenui.
   5 straipsnis
   Konsultacijos
   1.   Gavusi prašymą suteikti galimybę susipažinti su turimu dokumentu, kuris yra kilęs iš trečiosios šalies, Agentūra patikrina, ar netaikoma viena iš išimčių, numatytų Reglamento (EB) Nr. 1049/2001 4 straipsnyje.
   2.   Jei po tokio patikrinimo Agentūra, vadovaudamasi viena iš išimčių, numatytų Reglamento (EB) Nr. 1049/2001 4 straipsnyje, nusprendžia nesuteikti galimybės susipažinti su dokumentu, neigiamas atsakymas pareiškėjui išsiunčiamas, nepasikonsultavus su trečiąja šalimi-dokumento autore.
   3.   Agentūra patenkina prašymą, nepasikonsultavusi su trečiąja šalimi-dokumento autore, kai:

               a)

               dokumentą jau atskleidė autorius arba tai buvo padaryta vadovaujantis Reglamentu (EB) Nr. 1049/2001 ar panašiomis nuostatomis;

               b)

               akivaizdu, kad atskleidus arba iš dalies atskleidus dokumento turinį nebūtų pažeisti jokie interesai, minimi Reglamento (EB) Nr. 1049/2001 4 straipsnyje.

         4.   Visais kitais atvejais konsultuojamasi su trečiąja šalimi. Visų pirma, jei prašoma susipažinti su dokumentu, kilusiu iš valstybės narės, Agentūra konsultuojasi su institucija, iš kurios kilęs dokumentas, kai:

               a)

               dokumentas Agentūrai buvo išsiųstas prieš pradedant taikyti Reglamentą (EB) Nr. 1049/2001;

               b)

               pagal Reglamento (EB) Nr. 1049/2001 4 straipsnio 5 dalį valstybė narė yra Agentūros paprašiusi neatskleisti dokumento be išankstinio jos sutikimo.

         5.   Trečioji šalis, su kuria konsultuojamasi, atsakymą pateikia per tam tikrą terminą, kuris negali būti trumpesnis nei penkios darbo dienos, tačiau turi būti toks, kad Agentūra spėtų pateikti atsakymą per savo numatytus terminus. Negavus atsakymo per numatytą laikotarpį arba jei trečiosios šalies neįmanoma atsekti ar identifikuoti, Agentūra priima sprendimą, vadovaudamasi taisyklėmis dėl išimčių, numatytų Reglamento (EB) Nr. 1049/2001 4 straipsnyje ir turimos informacijos pagrindu atsižvelgdama į teisėtus trečiosios šalies interesus.
   6.   Jei Agentūra ketina leisti susipažinti su dokumentu, nepaisydama aiškiai išreikštos autoriaus nuomonės, apie šį savo ketinimą atskleisti dokumentą po dešimties darbo dienų ji informuoja autorių ir atkreipia jo (jos) dėmesį į priemones, kuriomis jis (ji) gali prieštarauti atskleidimui.
   6 straipsnis
   Teisės susipažinti su dokumentais įgyvendinimas
   1.   Dokumentai yra siunčiami paštu, faksu arba, jeigu įmanoma, elektroniniu paštu. Jeigu dokumentai yra labai ilgi arba yra sudėtinga juos pateikti, pareiškėjas yra kviečiamas susipažinti su jais vietoje. Toks susipažinimas su dokumentais yra nemokamas.
   2.   Jeigu dokumentas buvo išspausdintas, atsakyme nurodoma informacija apie jo spausdinimą ir (arba) vieta, kur šį dokumentą galima rasti, ir, kai tai įmanoma, nurodomas jo interneto adresas Agentūros tinklalapyje www.agency.osha.eu.int.
   3.   Jeigu prašomo dokumento apimtis didesnė nei dvidešimt puslapių, pareiškėjui gali reikėti sumokėti 0,10 eurų mokestį už kiekvieną puslapį bei dokumento pristatymo kaštus. Mokestis už pristatymą kitais būdais nustatomas kiekvienu atskiru atveju, tačiau neturi viršyti realios sumos.
   7 straipsnis
   Priemonės, palengvinančios galimybę susipažinti su dokumentais
   1.   Siekdama, kad piliečių teisės, kylančios iš Reglamento (EB) Nr. 1049/2001, būtų įgyvendinamos, Agentūra suteikia galimybę susipažinti su dokumentų registru. Registras yra prieinamas elektroninėje formoje.
   2.   Registre yra nurodomas dokumento pavadinimas (tomis kalbomis, kuriomis jis yra prieinamas) ir kita informacija, reikalinga dokumentui identifikuoti.
   3.   Pagalbos puslapis (visomis oficialiomis kalbomis) informuoja visuomenę apie tai, kaip gauti pageidaujamą dokumentą. Jeigu dokumentas yra išspausdintas, pateikiama nuoroda į teksto originalą.
   8 straipsnis
   Dokumentai, su kuriais visuomenė gali susipažinti tiesiogiai
   1.   Šis straipsnis taikomas tik tiems dokumentams, kurie buvo parengti arba gauti pradėjus taikyti Reglamentą (EB) Nr. 1049/2001.
   2.   Šie dokumentai yra pateikiami automatiškai gavus užsakymą ir su jais galima susipažinti tiesiogiai, kiek tai įmanoma, elektroniniu būdu:

               a)

               dokumentai, kilę iš trečiųjų šalių, kurie jau buvo atskleisti paties autoriaus arba tai buvo padaryta su jo sutikimu;

               b)

               dokumentai jau atskleisti patenkinant ankstesnį prašymą.

         9 straipsnis
   Ataskaitos
   Vadovaudamasi Reglamento (EB) Nr. 1049/2001 17 straipsnio 1 dalimi, Agentūra kasmet skelbia kaip savo metinės ataskaitos dalį informaciją apie šio sprendimo įgyvendinimą, būtent, statistiką apie prašymų suteikti galimybę susipažinti su Agentūros dokumentais ir jų atmetimų skaičių bei atmetimo priežastis.
   10 straipsnis
   Įsigaliojimas
   Šis sprendimas įsigalioja jo priėmimo dieną ir yra skelbiamas Europos Sąjungos oficialiajame leidinyje.

      Priimta Bilbao, 2004 m. kovo 4 d.

            Administracinės valdybos vardu

            Pirmininkas

         Christa SCHWENG

      (1)  OL L 245, 2003 9 29, p. 38.

      (2)  OL L 145, 2001 5 31, p. 43.


title: 2013 m. gruodžio 19 d. Sprendimas Nr. S10, dėl perėjimo nuo reglamentų (EEB) Nr. 1408/71 ir (EEB) Nr. 574/72 prie reglamentų (EB) Nr. 883/2004 ir (EB) Nr. 987/2009 ir kompensavimo tvarkos taikymo  Tekstas svarbus EEE ir EB bei Šveicarijos susitarimui

text:
20.5.2014

               LT

               Europos Sąjungos oficialusis leidinys

               C 152/16

         SPRENDIMAS Nr. S10
   2013 m. gruodžio 19 d.
   dėl perėjimo nuo reglamentų (EEB) Nr. 1408/71 ir (EEB) Nr. 574/72 prie reglamentų (EB) Nr. 883/2004 ir (EB) Nr. 987/2009 ir kompensavimo tvarkos taikymo
   (Tekstas svarbus EEE ir EB bei Šveicarijos susitarimui)
   (2014/C 152/03)
   SOCIALINĖS APSAUGOS SISTEMŲ KOORDINAVIMO ADMINISTRACINĖ KOMISIJA,
   atsižvelgdama į 2004 m. balandžio 29 d. Europos Parlamento ir Tarybos reglamento (EB) Nr. 883/2004 dėl socialinės apsaugos sistemų koordinavimo (1) 72 straipsnio a dalį, pagal kurią Administracinė komisija yra atsakinga už visų administravimo klausimų ar aiškinimo klausimų, kylančių dėl Reglamento (EB) Nr. 883/2004 ir Reglamento (EB) Nr. 987/2009 (2) nuostatų, nagrinėjimą,
   atsižvelgdama į Reglamento (EB) Nr. 883/2004 87–91 straipsnius,
   atsižvelgdama į Reglamento (EB) Nr. 987/2009 64 straipsnio 7 dalį ir 93–97 straipsnius,
   kadangi:

               (1)

               reglamentai (EB) Nr. 883/2004 ir (EB) Nr. 987/2009 įsigaliojo 2010 m. gegužės 1 d. ir tą pačią dieną buvo panaikinti reglamentai (EEB) Nr. 1408/71 ir (EEB) Nr. 574/72, išskyrus Reglamento (EB) Nr. 883/2004 90 straipsnio 1 dalimi ir Reglamento (EB) Nr. 987/2009 96 straipsnio 1 dalimi reglamentuojamus atvejus;

               (2)

               būtina patikslinti, kaip nustatoma už išmokų mokėjimą atsakinga valstybė narė ir išmokas mokanti valstybė narė tais atvejais, kai išmokos natūra buvo suteiktos arba leista jas suteikti pagal reglamentus (EEB) Nr. 1408/71 ir (EEB) Nr. 574/72, tačiau šių išmokų išlaidos kompensuojamos įsigaliojus reglamentams (EB) Nr. 883/2004 ir (EB) Nr. 987/2009, o ypač tais atvejais, kai pagal naujuosius reglamentus atsakomybė už išlaidų kompensavimą pasikeitė;

               (3)

               būtina patikslinti, kokią kompensavimo tvarką taikyti tais atvejais, kai išmokos natūra buvo suteiktos pagal reglamentus (EEB) Nr. 1408/71 ir (EEB) Nr. 574/72, bet kompensavimo procedūra vyksta įsigaliojus reglamentams (EB) Nr. 883/2004 ir (EB) Nr. 987/2009;

               (4)

               Sprendimo Nr. H1 5 dalyje paaiškintas iki reglamentų (EB) Nr. 883/2004 ir (EB) Nr. 987/2009 įsigaliojimo išduotų pažymų (E formų) ir Europos sveikatos draudimo kortelių (įskaitant laikinuosius pakaitinius pažymėjimus) statusas;

               (5)

               Sprendimo Nr. S1 4 dalyje ir Sprendimo Nr. S9 2 straipsnyje nustatyti bendrieji atsakomybės už išmokų, suteiktų pateikus galiojančią Europos sveikatos draudimo kortelę (ESDK), išlaidas principai, kurie taip pat turėtų būti taikomi pereinamojo laikotarpio atvejais;

               (6)

               vadovaujantis Reglamento (EB) Nr. 987/2009 62 ir 63 straipsniais, Reglamento (EB) Nr. 987/2009 3 priede neišvardytos valstybės narės nuo 2010 m. gegužės 1 d. remdamosi faktinėmis išlaidomis kompensuoja išmokas natūra, suteiktas šeimos nariams, kurie gyvena kitoje valstybėje narėje nei apdraustasis asmuo, ir pensininkams bei jų šeimos nariams;

               (7)

               pagal Reglamento (EB) Nr. 883/2004 19 straipsnio 1 dalį, 20 straipsnio 1 dalį ir 27 straipsnio 1 ir 3 dalis suteiktų išmokų natūra išlaidas kompensuoja kompetentinga įstaiga, atsakinga už išmokas natūra, suteiktas šeimos nariams, kurie gyvena kitoje valstybėje narėje nei apdraustasis asmuo, ir pensininkams bei jų šeimos nariams jų gyvenamojoje valstybėje narėje;

               (8)

               vadovaujantis Reglamento (EB) Nr. 987/2009 64 straipsnio 7 dalimi, 3 priede išvardytos valstybės narės po 2010 m. gegužės 1 d. penkerius metus gali toliau taikyti Reglamento (EEB) Nr. 574/72 94 ir 95 straipsnius fiksuotiems dydžiams apskaičiuoti;

               (9)

               siekiant paspartinti atsiskaitymus tarp valstybių narių ir išvengti neišnagrinėtų reikalavimų kaupimosi per ilgesnį laiką, Reglamentu (EB) Nr. 987/2009 nustatoma nauja sveikatos priežiūros išlaidų kompensavimo tvarka;

               (10)

            dėl pirmiau minėtų atvejų įstaigoms trūksta skaidrumo ir nurodymų, kad Bendrijos nuostatos būtų taikomos vienodai ir nuosekliai;
         Laikydamasi Reglamento (EB) Nr. 883/2004 71 straipsnio 2 dalyje nustatytų sąlygų,
   NUSPRENDĖ:
   I.   Pereinamojo laikotarpio tvarka, pagal kurią nustatoma už planinio gydymo ir būtinos pagalbos išlaidų kompensavimą atsakinga valstybė narė, atsižvelgiant į pagal Reglamentą (EB) Nr. 883/2004 pasikeitusią atsakomybę

               1.

               Jei gydymas suteiktas:

                           —

                           valstybėse narėse asmeniui iki 2010 m. gegužės 1 d., atsakomybė už to asmens išlaidų kompensavimą nustatoma pagal Reglamento (EEB) Nr. 1408/71 nuostatas;

                           —

                           Šveicarijoje asmeniui iki 2012 m. balandžio 1 d., atsakomybė už to asmens išlaidų kompensavimą nustatoma pagal Reglamento (EEB) Nr. 1408/71 nuostatas;

                           —

                           Islandijoje, Lichtenšteine ir Norvegijoje asmeniui iki 2012 m. birželio 1 d., atsakomybė už to asmens išlaidų kompensavimą nustatoma pagal Reglamento (EEB) Nr. 1408/71 nuostatas.

               2.

               Viso gydymo išlaidas padengia įstaiga, kuri suteikė asmeniui leidimą vykti į kitos valstybės narės teritoriją atsižvelgiant į jo sveikatos būklę atitinkamai gydytis (planinis gydymas) pagal Reglamentus (EEB) Nr. 1408/71 ir Nr. 574/72:

                           —

                           jei valstybėse narėse dalinis ar visas gydymas buvo suteiktas po 2010 m. balandžio 30 d.;

                           —

                           jei Šveicarijoje dalinis ar visas gydymas buvo suteiktas po 2012 m. kovo 31 d.;

                           —

                           jei Islandijoje, Lichtenšteine ir Norvegijoje dalinis ar visas gydymas buvo suteiktas po 2012 m. gegužės 31 d.

               3.

               Jei gydymas buvo asmeniui pradėtas teikti pagal Reglamento (EEB) Nr. 1408/71 22 straipsnio 3 dalies a punktą arba 31 straipsnio 1 dalies a punktą, tokio gydymo išlaidos turėtų būti kompensuotos pagal tų straipsnių nuostatas, net jei pagal Reglamento (EB) Nr. 883/2004 nuostatas atsakomybė už asmens išlaidų kompensavimą pasikeitė. Tačiau jei gydymas tęsiamas:

                           —

                           valstybėse narėse po 2010 m. gegužės 31 d., po tos datos patirtas išlaidas kompensuoja pagal Reglamentą (EB) Nr. 883/2004 kompetentinga įstaiga;

                           —

                           Šveicarijoje po 2012 m. balandžio 30 d., po tos datos patirtas išlaidas kompensuoja pagal Reglamentą (EB) Nr. 883/2004 kompetentinga įstaiga;

                           —

                           Islandijoje, Lichtenšteine ir Norvegijoje po 2012 m. birželio 30 d., po tos datos patirtas išlaidas kompensuoja pagal Reglamentą (EB) Nr. 883/2004 kompetentinga įstaiga.

               4.

               Jei gydymas pagal Reglamento (EB) Nr. 883/2004 19 straipsnio 1 dalį arba 27 straipsnio 1 dalį buvo suteiktas:

                           —

                           valstybėse narėse po 2010 m. balandžio 30 d., pateikus iki 2010 m. gegužės 1 d. išduotą ESDK, tokio gydymo išlaidų kompensavimo reikalavimo negalima atmesti remiantis tuo, kad pagal Reglamento (EB) Nr. 883/2004 nuostatas atsakomybė už asmenų sveikatos priežiūros išlaidų kompensavimą pasikeitė;

                           —

                           Šveicarijoje po 2012 m. kovo 31 d., pateikus iki 2012 m. balandžio 1 d. išduotą ESDK, tokio gydymo išlaidų kompensavimo reikalavimo negalima atmesti remiantis tuo, kad pagal Reglamento (EB) Nr. 883/2004 nuostatas atsakomybė už asmenų sveikatos priežiūros išlaidų kompensavimą pasikeitė;

                           —

                           Islandijoje, Lichtenšteine ir Norvegijoje po 2012 m. gegužės 31 d., pateikus iki 2012 m. birželio 1 d. išduotą ESDK, tokio gydymo išlaidų kompensavimo reikalavimo negalima atmesti remiantis tuo, kad pagal Reglamento (EB) Nr. 883/2004 nuostatas atsakomybė už asmenų sveikatos priežiūros išlaidų kompensavimą pasikeitė.

         Įstaiga, privalanti kompensuoti pagal ESDK suteiktų išmokų išlaidas, gali prašyti įstaigos, kurioje asmuo yra teisėtai užsiregistravęs išmokų skyrimo laikotarpiu, kompensuoti jai tų išmokų išlaidas, arba, jei asmuo neturėjo teisės naudotis ESDK, su tuo asmeniu išsiaiškinti šį klausimą.
   II.   Kompensavimo remiantis faktinėmis išlaidomis tvarka valstybėse narėse

               1.

               Faktinėmis išlaidomis pagrįstiems kompensavimo reikalavimams, išmokas mokančios valstybės narės sąskaitose užregistruotiems iki 2010 m. gegužės 1 d., taikomos Reglamento (EEB) Nr. 574/72 finansinės nuostatos.
               Šie reikalavimai pateikiami už išmokų mokėjimą atsakingos valstybės narės susižinojimo tarnybai ne vėliau kaip 2011 m. gruodžio 31 d.

               2.

               Visiems faktinėmis išlaidomis pagrįstiems kompensavimo reikalavimams, išmokas mokančios valstybės narės sąskaitose užregistruotiems po 2010 m. balandžio 30 d., taikomos naujos tvarkos taisyklės pagal Reglamento (EB) Nr. 987/2009 66–68 straipsnių nuostatas.

         III.   Kompensavimo remiantis faktinėmis išlaidomis tvarka Šveicarijoje

               1.

               Faktinėmis išlaidomis pagrįstiems kompensavimo reikalavimams, išmokas mokančios valstybės sąskaitose užregistruotiems iki 2012 m. balandžio 1 d., taikomos Reglamento (EEB) Nr. 574/72 finansinės nuostatos.

               2.

               Šveicarijoje visi faktinėmis išlaidomis pagrįsti kompensavimo reikalavimai, kurie išmokas mokančios valstybės sąskaitose užregistruoti iki 2012 m. kovo 31 d., pateikiami už išmokų mokėjimą atsakingos valstybės susižinojimo tarnybai ne vėliau kaip 2013 m. gruodžio 31 d.

               3.

               Šveicarijoje visiems faktinėmis išlaidomis pagrįstiems kompensavimo reikalavimams, išmokas mokančios valstybės sąskaitose užregistruotiems po 2012 m. kovo 31 d., taikomos naujos tvarkos taisyklės pagal Reglamento (EB) Nr. 987/2009 66–68 straipsnių nuostatas.

         IV.   Kompensavimo remiantis faktinėmis išlaidomis tvarka Islandijoje, Lichtenšteine ir Norvegijoje

               1.

               Islandijoje, Lichtenšteine ir Norvegijoje faktinėmis išlaidomis pagrįstiems kompensavimo reikalavimams, išmokas mokančios valstybės sąskaitose užregistruotiems iki 2012 m. birželio 1 d., taikomos Reglamento (EEB) Nr. 574/72 finansinės nuostatos.

               2.

               Islandijoje, Lichtenšteine ir Norvegijoje visi faktinėmis išlaidomis pagrįsti kompensavimo reikalavimai, kurie išmokas mokančios valstybės sąskaitose užregistruoti iki 2012 m. gegužės 31 d., pateikiami už išmokų mokėjimą atsakingos valstybės susižinojimo tarnybai ne vėliau kaip 2013 m. gruodžio 31 d.

               3.

               Islandijoje, Lichtenšteine ir Norvegijoje visiems faktinėmis išlaidomis pagrįstiems kompensavimo reikalavimams, išmokas mokančios valstybės sąskaitose užregistruotiems po 2012 m. gegužės 31 d., taikomos naujos tvarkos taisyklės pagal Reglamento (EB) Nr. 987/2009 66–68 straipsnių nuostatas.

         V.   Kompensavimo remiantis fiksuotais dydžiais tvarka valstybėse narėse

               1.

               2009 m. ir ankstesnių metų vidutinės išlaidos Audito valdybai pateikiamos ne vėliau kaip 2011 m. gruodžio 31 d. 2010 m. metų vidutinės išlaidos Audito valdybai pateikiamos ne vėliau kaip 2012 m. gruodžio 31 d.

               2.

               Visi kompensavimo reikalavimai, pagrįsti fiksuotais dydžiais, paskelbtais Europos Sąjungos oficialiajame leidinyje iki 2010 m. gegužės 1 d., pateikiami ne vėliau kaip 2011 m. gegužės 1 d.

               3.

               Visiems kompensavimo reikalavimams, pagrįstiems fiksuotais dydžiais, paskelbtais po 2010 m. balandžio 30 d., taikomos naujos tvarkos taisyklės pagal Reglamento (EB) Nr. 987/2009 66–68 straipsnių nuostatas. Reglamento (EB) Nr. 987/2009 67 straipsnio 2 dalis netaikoma tų ataskaitinių metų, kurie buvo prieš Reglamento (EB) Nr. 987/2009 įsigaliojimo metus, sąrašams.

         VI.   Kompensavimo remiantis fiksuotais dydžiais tvarka Šveicarijoje

               1.

               Šveicarijoje 2011 m. ir ankstesnių metų vidutinės išlaidos Audito valdybai pateikiamos ne vėliau kaip 2013 m. gruodžio 31 d. 2012 m. metų vidutinės išlaidos Audito valdybai pateikiamos ne vėliau kaip 2014 m. gruodžio 31 d.

               2.

               Šveicarijoje visi kompensavimo reikalavimai, pagrįsti fiksuotais dydžiais, paskelbtais Europos Sąjungos oficialiajame leidinyje iki 2012 m. balandžio 1 d., pateikiami ne vėliau kaip 2013 m. balandžio 1 d.

               3.

               Šveicarijoje visiems kompensavimo reikalavimams, pagrįstiems fiksuotais dydžiais, paskelbtais po 2012 m. kovo 31 d., taikomos naujos tvarkos taisyklės pagal Reglamento (EB) Nr. 987/2009 66–68 straipsnių nuostatas. Reglamento (EB) Nr. 987/2009 67 straipsnio 2 dalis netaikoma tų ataskaitinių metų, kurie buvo prieš Reglamento (EB) Nr. 987/2009 įsigaliojimo metus, sąrašams.

         VII.   Kompensavimo remiantis fiksuotais dydžiais tvarka Islandijoje, Lichtenšteine ir Norvegijoje

               1.

               Islandijoje, Lichtenšteine ir Norvegijoje 2011 m. ir ankstesnių metų vidutinės išlaidos Audito valdybai pateikiamos ne vėliau kaip 2013 m. gruodžio 31 d. 2012 m. metų vidutinės išlaidos Audito valdybai pateikiamos ne vėliau kaip 2014 m. gruodžio 31 d.

               2.

               Islandijoje, Lichtenšteine ir Norvegijoje visi kompensavimo reikalavimai, pagrįsti fiksuotais dydžiais, paskelbtais Europos Sąjungos oficialiajame leidinyje iki 2012 m. birželio 1 d., pateikiami ne vėliau kaip 2013 m. birželio 1 d.

               3.

               Islandijoje, Lichtenšteine ir Norvegijoje visiems kompensavimo reikalavimams, pagrįstiems fiksuotais dydžiais, paskelbtais po 2012 m. gegužės 31 d., taikomos naujos tvarkos taisyklės pagal Reglamento (EB) Nr. 987/2009 66–68 straipsnių nuostatas. Reglamento (EB) Nr. 987/2009 67 straipsnio 2 dalis netaikoma tų ataskaitinių metų, kurie buvo prieš Reglamento (EB) Nr. 987/2009 įsigaliojimo metus, sąrašams.

         VIII.   Pagal Reglamentą (EEB) Nr. 574/72 pateikti neužginčyti reikalavimai

               1.

               Valstybėse narėse neužginčyti reikalavimai apmokami kuo greičiau ir ne vėliau kaip per 12 mėnesių nuo sprendimo įsigaliojimo dienos.

               2.

               Šveicarijoje, Islandijoje, Lichtenšteine ir Norvegijoje neužginčyti reikalavimai apmokami kuo greičiau ir ne vėliau kaip per 24 mėnesius nuo sprendimo įsigaliojimo dienos.

         IX.   Pagal Reglamentą (EEB) Nr. 574/72 pateikti užginčyti reikalavimai

               1.

               Su valstybėmis narėmis susijusių atitinkamų reikalavimų užginčijimus išmokas mokančios valstybės narės susižinojimo tarnyba turi gauti ne vėliau kaip per 12 mėnesių nuo sprendimo įsigaliojimo dienos. Po šio termino gautus užginčijimus galima atmesti.

               2.

               Su Šveicarija, Islandija, Lichtenšteinu ir Norvegija susijusių atitinkamų reikalavimų užginčijimus išmokas mokančios valstybės susižinojimo tarnyba turi gauti ne vėliau kaip per 24 mėnesius nuo sprendimo įsigaliojimo dienos. Po šio termino gautus užginčijimus galima atmesti.

               3.

               Su valstybėmis narėmis susijusius atsakymus į užginčijimus už išmokų mokėjimą atsakingos valstybės narės susižinojimo tarnyba turi gauti per 12 mėnesių nuo to mėnesio, kurį gautas užginčijimas, pabaigos ir ne vėliau kaip per 24 mėnesius nuo sprendimo įsigaliojimo dienos. Atsakyme išmokas mokančios valstybės narės susižinojimo tarnyba pateikia užginčyti reikalingus įrodymus.

               4.

               Su Šveicarija, Islandija, Lichtenšteinu ir Norvegija susijusius atsakymus į užginčijimus už išmokų mokėjimą atsakingos valstybės susižinojimo tarnyba turi gauti per 12 mėnesių nuo to mėnesio, kurį gautas užginčijimas, pabaigos ir ne vėliau kaip per 36 mėnesius nuo sprendimo įsigaliojimo dienos. Atsakyme išmokas mokančios valstybės susižinojimo tarnyba pateikia užginčyti reikalingus įrodymus.

               5.

               Su valstybėmis narėmis susiję užginčyti reikalavimai galutinai išnagrinėjami ir apmokami ne vėliau kaip per 24 mėnesius nuo sprendimo įsigaliojimo dienos.

               6.

               Su Šveicarija, Islandija, Lichtenšteinu ir Norvegija susiję užginčyti reikalavimai galutinai išnagrinėjami ir apmokami ne vėliau kaip per 36 mėnesius nuo sprendimo įsigaliojimo dienos.

               7.

               Negavus atsakymo per nurodytus terminus, laikoma, kad su užginčijimu sutinkama. Po šio termino už išmokų mokėjimą atsakingos valstybės narės susižinojimo tarnybos gautus atsakymus galima atmesti.

         X.   Supaprastinta procedūra

               1.

               Reikalavimai, kurie nebuvo išnagrinėti per pirmiau nurodytus terminus ir dėl kurių per šešis mėnesius nuo mokėjimo termino nė viena iš šalių nepradėjo Reglamento (EB) Nr. 987/2009 67 straipsnio 7 dalyje nurodytos procedūros, laikomi negaliojančiais.

               2.

               Valstybių susižinojimo tarnybos gali tarpusavyje susitarti dėl bendro sprendimo, taikomo galutinai nagrinėjant reikalavimus, ir nenagrinėti kiekvieno atskiro atvejo.

         XI.   Baigiamosios nuostatos

               1.

               Taikant pereinamojo laikotarpio tvarką vadovaujamasi gero įstaigų bendradarbiavimo, pragmatiškumo ir lankstumo principais.

               2.

               Šis sprendimas skelbiamas Europos Sąjungos oficialiajame leidinyje. Jis taikomas po jo paskelbimo datos.

               3.

               Šis sprendimas pakeičia 2009 m. gruodžio 22 d. Sprendimą Nr. S7.

            Administracinės komisijos pirmininkė

         Mariana ŽIUKIENĖ

      (1)  OL L 166, 2004 4 30, p. 1.

      (2)  OL L 284, 2009 10 30, p. 1.


title: 2017 m. liepos 11 d. Tarybos sprendimas (ES) 2017/1334, kuriuo skiriamas Regionų komiteto Italijos Respublikos pasiūlytas narys

text:
18.7.2017

               LT

               Europos Sąjungos oficialusis leidinys

               L 185/45

         TARYBOS SPRENDIMAS (ES) 2017/1334
   2017 m. liepos 11 d.
   kuriuo skiriamas Regionų komiteto Italijos Respublikos pasiūlytas narys
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 305 straipsnį,
   atsižvelgdama į Italijos Vyriausybės pasiūlymą,
   kadangi:

               (1)

               2015 m. sausio 26 d., 2015 m. vasario 5 d. ir 2015 m. birželio 23 d. Taryba priėmė sprendimus (ES) 2015/116 (1), (ES) 2015/190 (2) ir (ES) 2015/994 (3), kuriais skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d.;

               (2)

               pasibaigus Augusto ROLLANDIN kadencijai tapo laisva Regionų komiteto nario vieta,

         PRIĖMĖ ŠĮ SPRENDIMĄ:
   1 straipsnis
   Likusiam dabartinės kadencijos laikui iki 2020 m. sausio 25 d. Regionų komiteto nariu skiriamas:

               —

               Pierluigi MARQUIS, Consigliere e Presidente della Regione Autonoma Valle d'Aosta.

         2 straipsnis
   Šis sprendimas įsigalioja jo priėmimo dieną.

      Priimta Briuselyje 2017 m. liepos 11 d.

            Tarybos vardu

            Pirmininkas

         T. TÕNISTE

      (1)  2015 m. sausio 26 d. Tarybos sprendimas (ES) 2015/116, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 20, 2015 1 27, p. 42).

      (2)  2015 m. vasario 5 d. Tarybos sprendimas (ES) 2015/190, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 31, 2015 2 7, p. 25).

      (3)  2015 m. birželio 23 d. Tarybos sprendimas (ES) 2015/994, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 159, 2015 6 25, p. 70).


title: 2006/45/EB: 2005 m. gruodžio 20 d.  Komisijos sprendimas, panaikinantis Sprendimą 2001/381/EB, priimantį įsipareigojimą dėl tam tikros Rusijos kilmės aliuminio folijos importo į Bendriją

text:
31.1.2006

               LT

               Europos Sąjungos oficialusis leidinys

               L 26/13

      KOMISIJOS SPRENDIMAS

   2005 m. gruodžio 20 d.
   panaikinantis Sprendimą 2001/381/EB, priimantį įsipareigojimą dėl tam tikros Rusijos kilmės aliuminio folijos importo į Bendriją
   (2006/45/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1995 m. gruodžio 22 d. Tarybos reglamentą (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių (1) (toliau – pagrindinis reglamentas), ypač į jo 8 straipsnį,
   pasikonsultavusi su Patariamuoju komitetu,
   kadangi:
   A.   ANKSTESNĖ PROCEDŪRA

               (1)

               Reglamentu (EB) Nr. 950/2001 (2) Taryba įvedė galutinį antidempingo muitą tam tikros aliuminio folijos, kurios kilmės šalis, inter alia, yra Rusija, importui. Sprendimu 2001/381/EB (3) Komisija priėmė Rusijos eksportuojančio gamintojo Joint Stock „United Company Siberian Aluminium“, nuo to laiko pakeitusio pavadinimą (4)„Open Joint Stock Company Rusal Sayanal“ (toliau – Sayanal) įsipareigojimą.

         B.   SPRENDIMO 2001/381/EB PANAIKINIMAS

               (2)

                  Sayanal pateikus prašymą, Komisija inicijavo (5) dalinę tarpinę peržiūrą, kurios taikymo sritis ribojama dempingo tyrimu pagal pagrindinio reglamento 11 straipsnio 3 dalį.

               (3)

               Tarybos reglamente (EB) Nr. 161/2006 (6), išsamiai išdėstytos peržiūros išvados parodė, kad Sayanal nebetaiko dempingo. Todėl pirmiau minėtu reglamentu aliuminio folijos iš Sayanal importui nustatytas 0 % dydžio antidempingo muitas.

               (4)

               Atsižvelgiant į tai, kas išdėstyta pirmiau, reikėtų panaikinti Sprendimą 2001/381/EB, kuriuo Komisija priėmė Sayanal įsipareigojimą,

         PRIĖMĖ ŠĮ SPRENDIMĄ:
   1 straipsnis
   Komisijos sprendimas 2001/381/EB panaikinamas.
   2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje, 2005 m. gruodžio 20 d.

            Komisijos vardu

         Peter MANDELSON

            Komisijos narys

      (1)  OL L 56, 1996 3 6, p. 1. Reglamentas su paskutiniais pakeitimais, padarytais Reglamentu (EB) Nr. 461/2004 (OL L 77, 2004 3 13, p. 12).

      (2)  OL L 134, 2001 5 17, p. 1. Reglamentas su pakeitimais, padarytais Reglamentu (EB) Nr. 998/2004 (OL L 183, 2004 5 20, p. 4).

      (3)  OL L 134, 2001 5 17, p. 67.

      (4)  Žr. pranešimą 2004/C 193/03, OL C 193, 2004 7 29, p. 3.

      (5)  OL C 285, 2004 11 23, p. 3.

      (6)  Žr. šio Oficialiojo leidinio p. 1.


title: 2017 m. gegužės 22 d. Tarybos sprendimas (ES) 2017/900 dėl ES sutarties 50 straipsnio ad hoc darbo grupės, kuriai pirmininkauja Tarybos generalinis sekretoriatas, įsteigimo

text:
25.5.2017

               LT

               Europos Sąjungos oficialusis leidinys

               L 138/138

         TARYBOS SPRENDIMAS (ES) 2017/900
   2017 m. gegužės 22 d.
   dėl ES sutarties 50 straipsnio ad hoc darbo grupės, kuriai pirmininkauja Tarybos generalinis sekretoriatas, įsteigimo
   EUROPOS SĄJUNGOS TARYBA
   atsižvelgdama į Europos Sąjungos sutartį,
   atsižvelgdama į Sutartį dėl Europos Sąjungos veikimo, ypač į jos 240 straipsnio 3 dalį,
   atsižvelgdama į 2009 m. gruodžio 1 d. Europos Vadovų Tarybos sprendimą 2009/881/ES dėl pirmininkavimo Tarybai (1), ypač į jo 4 straipsnį,
   kadangi:

               (1)

               2017 m. kovo 29 d. Europos Vadovų Taryba gavo Jungtinės Karalystės pranešimą dėl jos ketinimo išstoti iš Europos Sąjungos, tuo pradedant procesą pagal ES sutarties 50 straipsnį;

               (2)

               2017 m. balandžio 29 d. Europos Vadovų Taryba priėmė gaires, kaip numatyta ES sutarties 50 straipsnio 2 dalyje. Visų pirma, ji patvirtino 2016 m. gruodžio 15 d. 27 valstybių ar vyriausybių vadovų ir Europos Vadovų Tarybos bei Europos Komisijos pirmininkų pareiškimo priede išdėstytą procedūrinę tvarką. Pagal to priedo 4 punktą tarp Europos Vadovų Tarybos susitikimų Taryba ir valstybių narių vyriausybių nuolatinių atstovų komitetas (toliau – Nuolatinių atstovų komitetas), padedami nuolatinį pirmininką turinčios specialios darbo grupės, užtikrins, kad derybos vyktų laikantis Europos Vadovų Tarybos gairių ir Tarybos derybinių nurodymų, taip pat teiks rekomendacijas Sąjungos derybininkui;

               (3)

               todėl turėtų būti įsteigta nuolatinį pirmininką turinti ES sutarties 50 straipsnio ad hoc darbo grupė (toliau – ad hoc darbo grupė);

               (4)

                  ad hoc darbo grupė turėtų padėti Nuolatinių atstovų komitetui ir Tarybai visais klausimais, susijusiais su Jungtinės Karalystės išstojimu iš Sąjungos. Visų pirma, ad hoc darbo grupė turėtų padėti Nuolatinių atstovų komitetui ir Tarybai vykstant deryboms pagal ES sutarties 50 straipsnį, laikantis Europos Vadovų Tarybos gairių ir Tarybos derybinių nurodymų. Be to, ad hoc darbo grupė galėtų padėti su procesu pagal ES sutarties 50 straipsnį susijusiais klausimais, dėl kurių nereikia derėtis su Jungtine Karalyste;

               (5)

               atsižvelgiant į tai, kad procesas pagal ES sutarties 50 straipsnį yra laikinas, ad hoc darbo grupės turėtų nebelikti, kai bus įvykdyti jos įgaliojimai;

               (6)

               po pranešimo pagal ES sutarties 50 straipsnį Europos Vadovų Tarybos ar Tarybos narys, atstovaujantis išstojančiai valstybei narei, nedalyvauja Europos Vadovų Taryboje ar Taryboje dėl išstojančios valstybės vykstančiose diskusijose ar dėl jos priimant sprendimus,

         PRIĖMĖ ŠĮ SPRENDIMĄ:
   1 straipsnis
   Įsteigiama ES sutarties 50 straipsnio ad hoc darbo grupė.
   Jai pirmininkauja Tarybos generalinis sekretoriatas.
   2 straipsnis
   ES sutarties 50 straipsnio ad hoc darbo grupė padeda Nuolatinių atstovų komitetui ir Tarybai visais klausimais, susijusiais su Jungtinės Karalystės išstojimu iš Sąjungos.
   Jos nebelieka, kai bus įvykdyti jos įgaliojimai.
   3 straipsnis
   Šis sprendimas įsigalioja jo priėmimo dieną.
   Jis skelbiamas Europos Sąjungos oficialiajame leidinyje.

      Priimta Briuselyje 2017 m. gegužės 22 d.

            Tarybos vardu

            Pirmininkas

         L. GRECH

      (1)  OL L 315, 2009 12 2, p. 50.


title: 2006/667/EB,Euratomas: 2006 m. rugsėjo 20 d. Valstybių narių vyriausybių atstovų sprendimas dėl Europos Bendrijų pirmosios instancijos teismo teisėjo paskyrimo

text:
5.10.2006

               LT

               Europos Sąjungos oficialusis leidinys

               L 274/15

      VALSTYBIŲ NARIŲ VYRIAUSYBIŲ ATSTOVŲ SPRENDIMAS

   2006 m. rugsėjo 20 d.
   dėl Europos Bendrijų pirmosios instancijos teismo teisėjo paskyrimo
   (2006/667/EB, Euratomas)
   EUROPOS BENDRIJŲ VALSTYBIŲ NARIŲ VYRIAUSYBIŲ ATSTOVAI,
   atsižvelgdami į Europos bendrijos steigimo sutartį, ypač į jos 224 straipsnį,
   atsižvelgdami į Europos atominės energijos bendrijos steigimo sutartį, ypač į jos 140 straipsnį,
   kadangi:
   Pagal Protokolo dėl Teisingumo Teismo statuto 5 ir 7 straipsnius kartu su 47 straipsniu, atsistatydinus Verica TRSTENJAK, turėtų būti paskirtas Europos Bendrijų pirmosios instancijos teismo teisėjas likusiam kadencijos laikui iki 2007 m. rugpjūčio 31 d.,
   NUSPRENDĖ:
   1 straipsnis
   Miro PREK skiriamas Europos Bendrijų pirmosios instancijos teismo teisėju nuo priesaikos davimo dienos iki 2007 m. rugpjūčio 31 d.
   2 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Briuselyje, 2006 m. rugsėjo 20 d.

            Pirmininkas

         E. KOSONEN


title: 1997 m. liepos 30 d. Komisijos sprendimas dėl sumų, nurodytų Reglamente (Euratomas, EAPB, EB) Nr. 3418/93, nustatančiame išsamias Finansinio reglamento įgyvendinimo taisykles, patikslinimo

text:
Svarbus teisinis pranešimas

|

31997D0594

Oficialusis leidinys L 239 , 30/08/1997 p. 0054 - 0055

		Komisijos sprendimas1997 m. liepos 30 d.dėl sumų, nurodytų Reglamente (Euratomas, EAPB, EB) Nr. 3418/93, nustatančiame išsamias Finansinio reglamento įgyvendinimo taisykles, patikslinimo(97/594/EAPB, EB, Euratomas)EUROPOS BENDRIJŲ KOMISIJA,atsižvelgdama į Europos bendrijos steigimo sutartį,atsižvelgdama į Europos atominės energijos bendrijos steigimo sutartį,atsižvelgdama į Europos anglių ir plieno bendrijos steigimo sutartį,atsižvelgdama į 1993 m. gruodžio 9 d. Komisijos reglamentą (Euratomas, EAPB, EB) Nr. 3418/93, nustatantį išsamias 1977 m. gruodžio 21 d. Finansinio reglamento tam tikrų nuostatų įgyvendinimo taisykles [1], ypač į jo 145 straipsnį,kadangi vartojimo kainų indeksas (EUR 15) 1992 m. gruodžio mėn. buvo 136,77, 1993 m. gruodžio mėn. – 141,40, 1994 m. gruodžio mėn. – 145,70 ir 1995 m. gruodžio mėn. – 150,00;kadangi pagal Reglamento (Euratomas, EAPB, EB) Nr. 3418/93 145 straipsnį šiame reglamente nurodytos sumos turėtų būti pakeistos ir įsigalioti nuo 1997 m. sausio 1 d.,NUSPRENDĖ:1 straipsnisReglamente (Euratomas, EAPB, EB) Nr. 3418/93 nurodytos sumos patikslinamos taip ir įsigalioja nuo 1997 m. sausio 1 d.:TRIMETIS INDEKSAVIMAS(ekiu) || 1994 m. sausio 1 d. | 1997 m. sausio 1 d. |81 ir 130 straipsniai | 350 | 400 |109 straipsnio pirma įtrauka | 900 | 1000 |109 straipsnio antra įtrauka | 2400 | 2600 |31 straipsnio trečia įtrauka | 3300 | 3600 |132 straipsnio 1 dalies a punktas | 7000 | 7700 |106 straipsnis | 12000 | 13200 |110 straipsnio antros įtraukos c punktas | 30000 | 32900 |107 straipsnis | 42000 | 46000 |110 straipsnio antros įtraukos b punktas | 90000 | 98700 |108 straipsnis | 300000 | 329000 |132 straipsnio 1 dalies b punktas | 340000 | 372900 |110 straipsnio antros įtraukos a punktas | 420000 | 460600 |METINIS INDEKSAVIMAS(ekiu) || 1994 m. sausio 1 d. | 1997 m. sausio 1 d. || |Apskaitos pareigūnas | 31 straipsnio pirma įtrauka | 120 | 131 |Apskaitos pareigūno padėjėjas | 31 straipsnio antra įtrauka | 80 | 87 |Avansų tvarkytojai | 31 straipsnio trečia įtrauka | 40 | 44 |2 straipsnisKomisijos apskaitos pareigūnas praneša apie šį sprendimą kitoms Bendrijos institucijoms ir įstaigoms .Priimta Briuselyje, 1997 m. liepos 30 d.Komisijos varduErkki LiikanenKomisijos narys[1] OL L 315, 1993 12 16, p. 1.--------------------------------------------------


title: 2010 m. gegužės 5 d. Europos Parlamento sprendimas dėl 2008 finansinių metų Europos Sąjungos bendrojo biudžeto įvykdymo patvirtinimo, VI skirsnis – Europos ekonomikos ir socialinių reikalų komitetas

text:
25.9.2010

               LT

               Europos Sąjungos oficialusis leidinys

               L 252/93

         EUROPOS PARLAMENTO SPRENDIMAS
   2010 m. gegužės 5 d.
   dėl 2008 finansinių metų Europos Sąjungos bendrojo biudžeto įvykdymo patvirtinimo, VI skirsnis – Europos ekonomikos ir socialinių reikalų komitetas
   (2010/502/ES)
   EUROPOS PARLAMENTAS,
   atsižvelgdamas į 2008 finansinių metų Europos Sąjungos bendrąjį biudžetą (1),
   atsižvelgdamas į 2008 finansinių metų Europos Bendrijų galutines metines ataskaitas (I tomas) (C7–0177/2009) (2),
   atsižvelgdamas į Europos ekonomikos ir socialinių reikalų komiteto metinę 2008 m. atlikto vidaus audito ataskaitą biudžeto įvykdymą tvirtinančiai institucijai,
   atsižvelgdamas į Audito Rūmų 2008 finansinių metų metinę biudžeto vykdymo ataskaitą kartu su institucijų atsakymais (3),
   atsižvelgdamas į Audito Rūmų pagal EB sutarties 248 straipsnį pateiktą sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (4),
   atsižvelgdamas į EB sutarties 272 straipsnio 10 dalį, 274, 275 ir 276 straipsnius ir į Sutarties dėl Europos Sąjungos veikimo 314 straipsnio 10 dalį, 317, 318 bei 319 straipsnius,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo Finansinio reglamento (5), ypač į jo 50, 86, 145, 146 ir 147 straipsnius,
   atsižvelgdamas į Darbo tvarkos taisyklių 77 straipsnį ir VI priedą,
   atsižvelgdamas į Biudžeto kontrolės komiteto pranešimą (A7–0080/2010),

               1.

               patvirtina Europos ekonomikos ir socialinių reikalų komiteto Generaliniam sekretoriui, kad Europos ekonomikos ir socialinių reikalų komiteto 2008 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Tarybai, Komisijai, Europos Sąjungos Teisingumo Teismui, Audito Rūmams, Europos ombudsmenui bei Europos duomenų apsaugos priežiūros pareigūnui ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Jerzy BUZEK

            Generalinis sekretorius

         Klaus WELLE

      (1)  OL L 71, 2008 3 14.

      (2)  OL C 273, 2009 11 13, p. 1.

      (3)  OL C 269, 2009 11 10, p. 1.

      (4)  OL C 273, 2009 11 13, p. 122.

      (5)  OL L 248, 2002 9 16, p. 1.
    ---documentbreak---

               25.9.2010

               LT

               Europos Sąjungos oficialusis leidinys

               L 252/94

         EUROPOS PARLAMENTO REZOLIUCIJA
   2010 m. gegužės 5 d.
   su pastabomis, sudarančiomis neatskiriamą Europos Parlamento sprendimo dėl 2008 finansinių metų Europos Sąjungos bendrojo biudžeto įvykdymo patvirtinimo dalį, VI skirsnis – Europos ekonomikos ir socialinių reikalų komitetas
   EUROPOS PARLAMENTAS,
   atsižvelgdamas į 2008 finansinių metų Europos Sąjungos bendrąjį biudžetą (1),
   atsižvelgdamas į 2008 finansinių metų Europos Bendrijų galutines metines ataskaitas (I tomas) (C7–0177/2009) (2),
   atsižvelgdamas į Europos ekonomikos ir socialinių reikalų komiteto metinę 2008 m. atlikto vidaus audito ataskaitą biudžeto įvykdymą tvirtinančiai institucijai,
   atsižvelgdamas į Audito Rūmų 2008 finansinių metų metinę biudžeto vykdymo ataskaitą kartu su institucijų atsakymais (3),
   atsižvelgdamas į Audito Rūmų pagal EB sutarties 248 straipsnį pateiktą sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (4),
   atsižvelgdamas į EB sutarties 272 straipsnio 10 dalį, 274, 275 ir 276 straipsnius ir Sutarties dėl Europos Sąjungos veikimo 314 straipsnio 10 dalį, 317, 318 ir 319 straipsnius,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (5), ypač į jo 50, 86, 145, 146 ir 147 straipsnius,
   atsižvelgdamas į Darbo tvarkos taisyklių 77 straipsnį ir VI priedą,
   atsižvelgdamas į Biudžeto kontrolės komiteto pranešimą (A7–0080/2010),

               A.

               kadangi piliečiai turi teisę žinoti, kaip leidžiami jų sumokėti mokesčiai ir kaip politiniai organai naudojasi suteiktais įgaliojimais (6),

               1.

               pažymi, kad Europos ekonomikos ir socialinių reikalų komiteto (toliau – EESRK) turimi įsipareigojimų asignavimai 2008 m. sudarė iš viso 118 mln. eurų (2007 m. – 116 mln. eurų), iš kurių 95,64 % buvo panaudoti; taigi panaudojimas atitiko kitų institucijų panaudojimo vidurkį (95,67 %);

               2.

               pažymi, jog Audito Rūmų metinėje ataskaitoje nurodyta, kad atlikus EESRK auditą reikšmingų pastabų teikti nereikėjo;

               3.

               atkreipia dėmesį į tai, kad šiek tiek padaugėjo nuolatinių etatų skaičius (2008 m. – 700 etatų, 2007 m. – 695 etatai) ir kad beveik visi šie etatai buvo užpildyti (2007 m. buvo 14 laisvų etatų, 2006 m. – 8 laisvi etatai); džiaugiasi, kad priimtas ir įgyvendinamas vidutinės trukmės laikotarpio veiklos planas (2008–2013 m. strategija), kuriuo siekiama skatinti lygių galimybių politiką ir įvairovę sekretoriate, visų pirma įvedant ateityje bendras taisykles dėl darbo pagal lankstų grafiką ir vidutinės trukmės laikotarpio mokymo planą (2008–2010 m.) bei plėtojant darbuotojų judumo politiką, bei laukia ataskaitų, kuriose būtų nurodyta, kokia pažanga pasiekta vykdant žmogiškųjų išteklių politiką;

               4.

               atkreipia dėmesį į Audito Rūmų metinės ataskaitos 11.2 priede pateiktą pastabą dėl to, kad taikydamas Pareigūnų tarnybos nuostatų taisykles dėl daugiklio EESRK (kaip ir Parlamentas) vadovaujasi skirtingu požiūriu; pabrėžia, kad dėl šios priežasties EESRK savo darbuotojams užtikrina finansinį pranašumą, kurio nesuteikia kitos institucijos, ir kad todėl padidėja išlaidos; pakartoja, kad visos institucijos Pareigūnų tarnybos nuostatų taisykles dėl daugiklio turėtų aiškinti ir įgyvendinti vienodai; atkreipia dėmesį į tai, kad EESRK ketina, atsižvelgdamas į laukiamą Tarnautojų teismo sprendimą, atitinkamai pakeisti praktiką;

               5.

               džiaugiasi tuo, kad įgyvendinamas EESRK ir Regionų komiteto (toliau – RK) administracinio bendradarbiavimo susitarimas laikotarpiui nuo 2008 m. iki 2014 m., ir ragina EESRK ir RK pranešti apie tai, kokia pažanga padaryta šių dviejų komitetų vidaus kontrolės standartų ir atitinkamų finansinių procedūrų, susijusių su bendromis tarnybomis, suderinimo srityje; atkreipia dėmesį į abipusiškai priimtiną sprendimą dėl tikrinimo funkcijų paskirstymo bendrose tarnybose, atsižvelgiant į tai, kuriam iš šių dviejų komitetų priklauso atsakingas leidimus suteikiantis pareigūnas;

               6.

               primena reikalavimą, kad su administracinio bendradarbiavimo susitarimu susijęs paslaugų atskyrimas neturėtų daryti įtakos biudžetui, ir laukia 2011 m. turinčios įvykti susitarimo laikotarpio vidurio peržiūros ir bendros EESRK ir RK analizės, kuri pateikiama kaip šios peržiūros dalis;

               7.

               džiaugiasi EESRK ir RK bendrai atlikto mažųjų bendradarbiavimo susitarimų srityse, kurios susijusios su paslaugų atskyrimu, įvertinimo rezultatais, ypač komitetų išvadomis, kad atsižvelgiant į naują valdymo struktūrą pagerėjo administracinis komitetų bendradarbiavimas, kad atskyrus paslaugas buvo išsaugota jų kokybė ir padidintas veiksmingumas, taip pat, kad nereikėjo papildomų biudžeto lėšų; taip pat atkreipia dėmesį į išvadą, kad ateityje reikėtų tobulinti kai kuriuos praktinius bendradarbiavimo aspektus;

               8.

               palankiai vertina EESRK pastangas vykdyti tarpinstitucinį bendradarbiavimą informacinių technologijų sistemų srityje, visų pirma EESRK ir RK derybas su Komisija dėl duomenų apie darbuotojus tvarkymo programos „Sysper 2“ naudojimo;

               9.

               atkreipia dėmesį į EESRK patikinimą dėl kontrolės, ypač į tai, kad šio komiteto vidaus taisyklėse numatyti sisteminiai ex ante tikrinimai, ir kad tikrinimų padaugėjo atliekant atsitiktinę ex-post kontrolę, ypač srityse, kuriose vykdoma didelio masto veikla;

               10.

               palankiai vertina sėkmingą EESRK audito komiteto veiklą, atliktus auditus ir tolesnes priemones dėl sutartų veiksmų planų, taip pat džiaugiasi tuo, kad 2008 m. vidaus audito skyrius toliau plėtojo pagrindinius veiklos ir rezultatų rodiklius ir kad EESRK pasirengęs padėti kitoms institucijoms teikdamas informaciją apie patirtį, sukauptą kuriant pagrindinius veiklos ir rezultatų rodiklius;

               11.

               primena, kad EESRK nariai nedeklaruoja savo finansinių interesų ir neatskleidžia informacijos atitinkamos informacijos apie deklaruotiną profesinę veiklą ir atlyginamas pareigas arba veiklą; reikalauja, kad EESRK nedelsdamas nustatytų savo nariams šią pareigą;

               12.

               be to, ragina, kad EESRK narių kelionės išlaidos būtų grindžiamos tik faktinėmis kelionių išlaidomis, taip pat siūlo, kad dienpinigiai prilygtų Europos Parlamento narių dienpinigiams; ragina EESRK Generalinį sekretorių iki 2010 m. rugsėjo mėn. pateikti Europos Parlamento Biudžeto kontrolės komitetui ataskaitą apie naujas vidaus taisykles, kurios turi būti priimtos;

               13.

               atkreipia dėmesį į tai, kad EESRK biuro ad hoc grupė, kuriai pavesta parengti pasiūlymus dėl narių finansinio statuto peržiūros, užbaigė darbą ir jos pasiūlymą šiuo metu svarstomi atitinkamuose organuose; ragina EESRK informuoti apie šio proceso rezultatus;

               14.

               primena savo pastabą, kad Finansiniame reglamente nustatytos viešųjų pirkimų taisyklės pernelyg sudėtingos mažesnėms institucijos; primena Komisijai prašymą, kad prieš rengiant būsimus pasiūlymus dėl Finansinio reglamento pakeitimų, atliekamo parengiamojo darbo metu būtų kuo dažniau konsultuojamasi su EESRK siekiant užtikrinti, kad būtų tinkamai atsižvelgiama į šiam komitetui rūpimus klausimus;

               15.

               giria EESRK už kokybišką metinę veiklos ataskaitą ir palankiai vertina tai, kad šioje ataskaitoje aiškiai nurodyta, kokių tolesnių priemonių imtasi atsižvelgiant į ankstesnius Parlamento sprendimus dėl biudžeto įvykdymo patvirtinimo.

      (1)  OL L 71, 2008 3 14.

      (2)  OL C 273, 2009 11 13, p. 1.

      (3)  OL C 269, 2009 11 10, p. 1.

      (4)  OL C 273, 2009 11 13, p. 122.

      (5)  OL L 248, 2002 9 16, p. 1.

      (6)  Europos skaidrumo iniciatyva.


title: 2009 m. birželio 12 d. Sprendimas Nr. H2 dėl Socialinės apsaugos sistemų koordinavimo administracinės komisijos Techninės duomenų tvarkymo komisijos veiklos metodų ir sudėties (Tekstas svarbus EEE ir EB bei Šveicarijos susitarimui)

text:
24.4.2010

               LT

               Europos Sąjungos oficialusis leidinys

               C 106/17

         SPRENDIMAS Nr. H2
   2009 m. birželio 12 d.
   dėl Socialinės apsaugos sistemų koordinavimo administracinės komisijos Techninės duomenų tvarkymo komisijos veiklos metodų ir sudėties
   (Tekstas svarbus EEE ir EB bei Šveicarijos susitarimui)
   2010/C 106/06
   SOCIALINĖS APSAUGOS SISTEMŲ KOORDINAVIMO ADMINISTRACINĖ KOMISIJA,
   atsižvelgdama į 2004 m. balandžio 29 d. Europos Parlamento ir Tarybos reglamento (EB) Nr. 883/2004 dėl socialinės apsaugos sistemų koordinavimo 72 straipsnį (1), pagal kurį Administracinė komisija skatina ir plėtoja valstybių narių bendradarbiavimą modernizuojant keitimosi informacija procedūras ir pritaikant informacijos srautus, kuriais keičiasi įstaigos, elektroniniam keitimuisi duomenimis, atsižvelgiant į duomenų tvarkymo plėtrą kiekvienoje valstybėje narėje, ir priima bendrąsias taisykles dėl duomenų tvarkymo paslaugų struktūros, ypač dėl apsaugos ir standartų naudojimo, bei nustato nuostatas dėl tų paslaugų bendrosios dalies veikimo,
   atsižvelgdama į Reglamento (EB) Nr. 883/2004 73 straipsnį, pagal kurį Administracinė komisija įsteigia Techninę komisiją, kuri teikia ataskaitas ir pagrįstą nuomonę Administracinei komisijai prieš šiai priimant sprendimus remiantis 72 straipsnio d dalimi, ir nustato jos darbo metodus bei sudėtį,
   NUSPRENDĖ:
   1 straipsnis
   1.   Administracinė komisija įsteigia Reglamento (EB) Nr. 883/2004 73 straipsnio 1 dalyje nurodytą Techninę duomenų tvarkymo komisiją (toliau – Techninė komisija).
   2.   Techninė komisija vykdo Reglamento (EB) Nr. 883/2004 73 straipsnio 2 dalyje nustatytas funkcijas.
   3.   Techninės komisijos įgaliojimus specifiniams uždaviniams atlikti nustato Administracinė komisija, kuri, prireikus, gali pakeisti šiuos uždavinius.
   2 straipsnis
   Techninė komisija savo ataskaitas ir pagrįstas nuomones, prireikus, priima remdamasi techniniais dokumentais ir tyrimais. Ji gali prašyti nacionalinių administracijų bet kokios informacijos, kuri, jos nuomone, būtina uždaviniams tinkamai įvykdyti.
   3 straipsnis
   1.   Techninę komisiją sudaro du nariai iš kiekvienos valstybės narės, kurių vienas yra paskiriamas nuolatiniu nariu, o kitas – jo pavaduotoju. Informaciją apie kiekvienos valstybės narės paskirtus narius Administracinės komisijos Generaliniam sekretoriatui persiunčia valstybių narių Vyriausybių atstovai Administracinėje komisijoje.
   2.   Ataskaitas ir pagrįstas nuomones priima visi Techninės komisijos nariai paprasta balsų dauguma, kiekvienai valstybei narei turint vieną balsą, kuris priklauso nuolatiniam nariui arba, jeigu jo nėra, jo pavaduotojui. Techninės komisijos ataskaitose arba pagrįstose nuomonėse privalo būti nurodyta, ar jos buvo priimtos vieningai ar paprasta balsų dauguma. Jose mažumos atveju privaloma išdėstyti mažumos išvadas arba abejones.
   3.   Techninė komisija gali nuspręsti priimti ataskaitas ir pagrįstas nuomones taikydama rašytinę procedūrą, jei dėl tokios procedūros buvo susitarta ankstesnio Techninės komisijos posėdžio metu.
   Šiuo tikslu pirmininkas pateikia Techninės komisijos nariams tekstą, dėl kurio bus balsuojama. Nariams suteikiamas mažiausiai dešimties darbo dienų laikotarpis, per kurį jie turi galimybę pareikšti, kad atmeta siūlomą tekstą arba susilaiko nuo balsavimo. Nurodytu laikotarpiu negauti atsakymai bus laikomi balsavimu „už“.
   Pirmininkas taip pat gali nuspręsti pradėti rašytinę procedūrą tuo atveju, jei ankstesniame Techninės komisijos posėdyje nebuvo pasiektas susitarimas. Tokiu atveju tik rašytinis pritarimas pasiūlytam tekstui skaičiuojamas kaip balsavimas „už“ ir suteikiamas mažiausiai 15 darbo dienų terminas.
   Pasibaigus nustatytam terminui, pirmininkas nariams praneša balsavimo rezultatus. Jei už sprendimą balsavo reikiamas skaičius asmenų, jis laikomas priimtu paskutinę narių balsavimui paskirto termino dieną.
   4.   Jei rašytinės procedūros metu Techninės komisijos narys pasiūlo iš dalies pakeisti tekstą, pirmininkas:

               a)

               3 dalyje nustatyta tvarka iš naujo pradeda rašytinę procedūrą, pateikdamas nariams siūlomas pataisas; arba

               b)

               atšaukia rašytinę procedūrą, tam kad šį klausimą būtų galima svarstyti per kitą posėdį.

         Pirmininkas pasirenka tą sprendimo variantą, kuris tuo atveju jam atrodo tinkamiausias.
   5.   Jei Techninės komisijos narys, dar nepasibaigus nustatytam terminui, pageidauja, kad siūlomas tekstas būtų nagrinėjamas per Techninės komisijos posėdį, rašytinė procedūra nutraukiama.
   Šis klausimas nagrinėjamas per artimiausią Techninės komisijos posėdį.
   6.   Į Techninę komisiją paskirtas Europos Bendrijų Komisijos atstovas arba jo paskirtas asmuo teikia konsultacijas.
   4 straipsnis
   Techninės komisijos pirmininko pareigybę kas pusmetį užima nuolatinis narys arba kitas valstybės, kurios atstovas Administracinėje komisijoje tuo pačiu laikotarpiu užima pirmininko pareigas, paskirtas pareigūnas. Techninės komisijos pirmininkas pateikia ataskaitą apie Techninės komisijos veiklą Administracinės komisijos pirmininko prašymu.
   5 straipsnis
   Specifiniams klausimams spręsti Techninė komisija gali sudaryti ad hoc darbo grupes. Techninė komisija 7 straipsnyje nurodytoje darbo programoje išdėsto uždavinius, kuriuos vėliau turės įgyvendinti šios darbo grupės, uždavinių įgyvendinimo tvarkaraštį ir finansines šių veiksmų pasekmes.
   6 straipsnis
   Administracinės komisijos sekretoriatas rengia ir organizuoja Techninės komisijos posėdžius bei ruošia jų protokolus.
   7 straipsnis
   Techninė komisija pateikia išsamią darbo programą Administracinei komisijai patvirtinti. Techninė komisija kiekvienais metais Administracinei komisijai pateikia veiklos ir rezultatų, susijusių su darbo programa, ataskaitą ir prideda visus programos pakeitimų pasiūlymus.
   8 straipsnis
   Visus Techninės komisijos siūlomus veiksmus, kurių išlaidas turės padengti Europos Bendrijų Komisija, tvirtina šios institucijos atstovas.
   9 straipsnis
   Techninės komisijos vartojamos kalbos yra tos pačios Bendrijos institucijų oficialiomis kalbomis pripažintos kalbos pagal Sutarties 290 straipsnį.
   10 straipsnis
   Techninei komisijai taip pat taikomos priede išdėstytos papildomos taisyklės.
   11 straipsnis
   Šis sprendimas skelbiamas Europos Sąjungos oficialiajame leidinyje. Jis taikomas nuo Europos Parlamento ir Tarybos reglamento (EB) Nr. 987/2009 (2) įsigaliojimo dienos.

            Administracinės komisijos pirmininkė

         Gabriela PIKOROVÁ

      (1)  OL L 166, 2004 4 30, p. 1.

      (2)  OL L 284, 2009 10 30, p. 1.

      PRIEDAS

         PAPILDOMOS TECHNINĖS KOMISIJOS TAISYKLĖS

      1.   Dalyvavimas posėdžiuose

                  a)

                  Jeigu Techninės komisijos posėdyje negali dalyvauti einantysis pirmininko pareigas, jį pakeičia jo pavaduotojas.

                  b)

                  Techninės komisijos posėdžiuose narius gali lydėti vienas ar daugiau papildomų ekspertų, kai tai būtina dėl nagrinėtinų klausimų pobūdžio. Kiekvieną delegaciją paprastai sudaro ne daugiau kaip keturi asmenys.

                  c)

                  Visuose Techninės komisijos ar jos ad hoc darbo grupių posėdžiuose dalyvauja Europos Bendrijų Komisijos atstovas arba sekretoriato narys, arba bet kuris kitas Administracinės komisijos Generalinio sekretoriaus paskirtas asmuo. Be to, šiuose posėdžiuose gali dalyvauti kitų Europos Bendrijų Komisijos departamentų atstovai, kai tai svarbu dėl nagrinėtino klausimo pobūdžio.

            2.   Balsavimas

                  a)

                  Kai Techninės komisijos nuolatinis narys eina pirmininko pareigas, vietoje jo balsuoja jo pavaduotojas.

                  b)

                  Bet kuris balsuojant susilaikęs dalyvaujantis narys pirmininko yra kviečiamas išdėstyti savo susilaikymo priežastis.

                  c)

                  Kai balsuojant susilaiko dalyvaujančių narių dauguma, laikoma, kad balsavimui pateiktas pasiūlymas nebuvo svarstytas.

            3.   Darbotvarkė

                  a)

                  Kiekvieno Techninės komisijos posėdžio preliminarią darbotvarkę sudaro sekretoriatas, pasikonsultavęs su Techninės komisijos pirmininku. Prieš pasiūlydamas įtraukti klausimą į darbotvarkę, sekretoriatas gali, prireikus, paprašyti atitinkamų delegacijų dėl šio klausimo raštu pareikšti savo nuomonę.

                  b)

                  Preliminarią darbotvarkę iš esmės sudaro klausimai, dėl kurių prašymą pateikė Europos Bendrijų Komisijos narys ar atstovas ir, prireikus, su juo susijusios pastabos, kurias sekretoriatas gavo iki posėdžio pradžios likus ne mažiau kaip 20 darbo dienų.

                  c)

                  Preliminari darbotvarkė išsiunčiama Techninės komisijos nariams, Europos Bendrijų Komisijos atstovui ir bet kuriam kitam asmeniui, kuris, kaip numatoma, dalyvaus posėdyje, ne vėliau kaip 10 darbo dienų iki posėdžio pradžios. Su darbotvarke susiję dokumentai jiems išsiunčiami, kai tik jie parengiami.

                  d)

                  Kiekvieno posėdžio pradžioje Techninė komisija patvirtina posėdžio darbotvarkę. Siekdama į darbotvarkę įtraukti bet kurį kitą preliminarioje darbotvarkėje nenumatytą klausimą Techninė komisija privalo balsuoti vieningai. Išskyrus skubius atvejus, Techninės komisijos nariai gali pasilikti teisę per kitą posėdį išreikšti savo galutinę nuomonę dėl preliminarioje darbotvarkėje atsiradusių klausimų, dėl kurių, likus penkioms dienoms iki posėdžio pradžios, jie negavo susijusių dokumentų savo gimtąja kalba.

            4.
            Ad hoc darbo grupės

                  a)

                     Ad hoc darbo grupėms pirmininkauja ekspertas, paskirtas Techninės komisijos pirmininko po konsultacijų su Europos Bendrijų Komisijos atstovu, arba, jei tai neįmanoma, ekspertas, atstovaujantis valstybę, kurios atstovas Administracinėje komisijoje tuo pačiu laikotarpiu toje Komisijoje eina pirmininko pareigas.

                  b)

                     Ad hoc darbo grupės pirmininkas kviečiamas į Techninės komisijos posėdį, kurio metu yra svarstoma tos ad hoc darbo grupės ataskaita.

            5.   Administraciniai klausimai

                  a)

                  Techninės komisijos pirmininkas sekretoriatui gali duoti bet kokius nurodymus dėl šauktinų posėdžių ir Techninės komisijos funkcijoms priklausančios veiklos vykdymo.

                  b)

                  Techninė komisija sušaukiama, kai sekretoriatas, pasikonsultavęs su Techninės komisijos pirmininku, nariams ir Europos Bendrijų Komisijos atstovui išsiunčia kvietimo laišką likus 10 darbo dienų iki posėdžio.


title: 2012/504/ES: 2012 m. rugsėjo 17 d. Komisijos sprendimas dėl Eurostato

text:
18.9.2012

               LT

               Europos Sąjungos oficialusis leidinys

               L 251/49

         KOMISIJOS SPRENDIMAS
   2012 m. rugsėjo 17 d.
   dėl Eurostato
   (2012/504/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   kadangi:

               (1)

               2009 m. kovo 11 d. Europos Parlamento ir Tarybos reglamentu (EB) Nr. 223/2009 dėl Europos statistikos (1) nustatyta pagrindinė Europos statistikos teisinė sistema. Tame reglamente nurodyta, kad Komisija (Eurostatas) yra Sąjungos statistikos institucija, atsakinga už Europos statistikos plėtojimą, rengimą ir sklaidą;

               (2)

               Eurostatas turėtų plėtoti, rengti ir skleisti Europos statistiką, laikydamasis statistikos principų, nustatytų Sutartyje dėl Europos Sąjungos veikimo ir Reglamente (EB) Nr. 223/2009, ir išsamiau išdėstytų Europos statistikos praktikos kodekse, kurį Europos statistikos sistemos komitetas peržiūrėjo ir atnaujino 2011 m. rugsėjo 28 d.;

               (3)

               Reglamente (EB) Nr. 223/2009 taip pat numatyta konfidencialių duomenų, kurie turėtų būti naudojami tik statistikos tikslais, apsauga;

               (4)

               Komisija įsipareigojo sustiprinti statistikos valdymą Sąjungoje ir vadovautis nurodytaisiais principais (2). Šis įsipareigojimas patvirtintas ir išplėtotas 2011 m. balandžio 15 d. Komunikate Europos Parlamentui ir Tarybai „Patikimesnis Europos statistinių duomenų kokybės valdymas“ (3). Šis sprendimas turėtų būti laikomas atnaujintu Komisijos įsipareigojimu dėl pasitikėjimo Europos statistika, kurią plėtoja, rengia ir skleidžia Eurostatas;

               (5)

               naujausi Sąjungos ekonominio valdymo sistemos pokyčiai turėjo įtakos statistikos sričiai ir į juos turėtų būti atsižvelgta. Visų pirma kalbama apie statistinį nepriklausomumą, kaip nustatyta 2011 m. lapkričio 16 d. Europos Parlamento ir Tarybos reglamente (ES) Nr. 1175/2011, kuriuo iš dalies keičiamas Tarybos reglamentas (EB) Nr. 1466/97 dėl biudžeto būklės priežiūros stiprinimo ir ekonominės politikos priežiūros bei koordinavimo (4);

               (6)

               atsižvelgiant į šias aplinkybes, Komisijos, kaip paskyrimo tarnybos, atsakingos už Eurostato generalinio direktoriaus įdarbinimą, perkėlimą ir atleidimą, įgaliojimais turėtų būti naudojamasi laikantis Tarnybos nuostatų ir tinkamai atsižvelgiant į būtinybę užtikrinti nepriklausomumą, objektyvumą ir efektyvumą vykdant šias pareigas bei laikantis skaidrios tvarkos, pagrįstos tik profesiniais kriterijais;

               (7)

               2009 m. gegužės 25 d. Tarybos reglamentu (EB) Nr. 479/2009 dėl Europos bendrijos steigimo sutarties priede pateikto Protokolo dėl perviršinio deficito procedūros taikymo (5) Eurostatui paskirtos konkrečios užduotys;

               (8)

               be to, Komisijos komunikate Europos Parlamentui ir Tarybai „ES statistikos rengimo metodas: ateinančio dešimtmečio vizija“ (6) nustatyta, kad Eurostatas turėtų teikti aukštos kokybės statistikos paslaugas, taip pat palaikydamas glaudesnius ryšius su Sąjungos įstaigomis, kad galėtų numatyti statistikos poreikius ir pažangiau naudoti turimą statistiką. Įgyvendinant šią nuostatą taip pat turėtų būti mezgami glaudesni ryšiai su kitomis Komisijos tarnybomis;

               (9)

               statistika turėtų būti apibrėžta atsižvelgiant į Reglamentą (EB) Nr. 223/2009. Šiame sprendime taip pat reikėtų atskirti Europos statistiką ir kitą statistiką;

               (10)

               dėl politinių tikslų ir jiems pasiekti reikiamos informacijos nustatymo sprendžia politikos formuotojai. Todėl ši veikla turėtų būti siejama su susijusių Komisijos tarnybų įgaliojimais ir atsakomybės sritimis, o Eurostatas turėtų užtikrinti su Europos statistika susijusios veiklos programavimą, atsižvelgdamas į naudotojų poreikius, atitinkamus politikos pokyčius ir išteklių apribojimus;

               (11)

               su kita statistika susijusi Komisijos veikla turėtų būti planuojama ir koordinuojama, siekiant turėti konsoliduotą informaciją apie šią veiklą. Planavimui ir koordinavimui turėtų vadovauti Eurostatas, o šios veiklos aprėptis turėtų apsiriboti klausimais, dėl kurių bendrai susitaria susijusios Komisijos tarnybos ir Eurostatas;

               (12)

               Europos statistika nustatoma Europos statistikos programoje ir atitinkamoje metinėje darbo programoje;

               (13)

               norint užtikrinti visuomenės pasitikėjimą Europos statistika ir skatinti, kad Eurostatas plėtotų, rengtų ir skleistų aukštos kokybės statistiką, reikėtų parengti ir taikyti Europos statistikos ženklinimo procedūras;

               (14)

               aukštos kokybės Europos statistikos plėtojimą, rengimą ir sklaidą turėtų užtikrinti Eurostato generalinis direktorius – vyriausiasis statistikos pareigūnas. Be to, viena iš jam tenkančių užduočių turėtų būti Komisijos statistikos veiklos koordinavimas, siekiant užtikrinti kokybę ir mažinti duomenų teikimo naštą. Todėl su vyriausiuoju statistikos pareigūnu taip pat turėtų būti konsultuojamasi dėl kitos statistikos plėtojimo ir rengimo;

               (15)

               glaudžiai bendradarbiaujant Eurostatui ir kitoms Komisijos tarnyboms statistikos veiklos srityje, o vyriausiajam statistikos pareigūnui tinkamai koordinuojant šią veiklą, turėtų būti užtikrinamas Europos statistikos suderinamumas bei palyginamumas ir geriau reaguojama į naujas užduotis, visų pirma – poreikį mažinti duomenų teikimo ir administracinę naštą. Dėl šių priežasčių taip pat reikėtų sudaryti sąlygas naudotis Komisijos administracinių duomenų šaltiniais tiek, kiek tai būtina Europos statistikai plėtoti, rengti ir skleisti, ir yra ekonomiškai veiksminga;

               (16)

               2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (7) yra taikomas Eurostato apdorojamiems asmens duomenims. Be to, asmens duomenimis pagrįsta Europos statistika turėtų būti prireikus išskaidoma pagal lytį;

               (17)

               todėl reikia išsamiau nustatyti ir paaiškinti Eurostato vaidmenį ir pareigas Komisijoje;

               (18)

               1997 m. balandžio 21 d. Komisijos sprendimas 97/281/EB dėl Eurostato vaidmens rengiant Bendrijos statistiką (8) turėtų būti panaikintas,

         NUSPRENDĖ:
   1 straipsnis
   Dalykas
   Šiame sprendime apibrėžiamas Eurostato vaidmuo ir atsakomybės sritys Komisijos vidaus organizacinėje struktūroje, susiję su statistikos plėtojimu, rengimu ir sklaida.
   2 straipsnis
   Apibrėžtys
   Šiame sprendime vartojamų terminų apibrėžtys:
   1.   Statistika– statistinė informacija, kaip apibrėžta Reglamento (EB) Nr. 223/2009 3 straipsnio 1 dalyje.
   2.   Europos statistika– statistika, kaip nurodyta Reglamento (EB) Nr. 223/2009 1 straipsnyje ir kaip nustatyta Europos statistikos metinėje darbo programoje.
   3.   Kita statistika– ne Europos statistika, nustatyta per 5 straipsnio 2 dalyje nurodytą planavimą ir koordinavimą.
   3 straipsnis
   Eurostatas
   Eurostatas – Sąjungos statistikos institucija, nurodyta Reglamento (EB) Nr. 223/2009 6 straipsnio 1 dalyje. Eurostatas yra Komisijos tarnyba; jam vadovauja generalinis direktorius.
   4 straipsnis
   Statistikos principai
   Eurostatas plėtoja, rengia ir skleidžia Europos statistiką, laikydamasis profesinio nepriklausomumo, nešališkumo, objektyvumo, patikimumo, statistikos duomenų konfidencialumo ir ekonominio veiksmingumo principų, kaip apibrėžta Reglamento (EB) Nr. 223/2009 2 straipsnio 1 dalyje ir išsamiau išdėstyta Europos statistikos praktikos kodekse.
   5 straipsnis
   Planavimas ir programavimas
   1.   Su Europos statistika susijusi veikla nustatoma Europos statistikos programoje, nurodytoje Reglamento (EB) Nr. 223/2009 13 straipsnyje ir metinėje darbo programoje, nurodytoje to reglamento 17 straipsnyje.
   2.   Su kita statistika susijusi veikla reglamentuojama ir nustatoma planavimu ir koordinavimu, vadovaujant Eurostatui. Planavimo ir koordinavimo aprėptis apribojama klausimais, dėl kurių bendrai susitaria susijusios Komisijos tarnybos ir Eurostatas.
   3.   Kad vykdytų šią veiklą, įskaitant su administraciniais įrašais susijusią veiklą, Eurostatas ir kitos Komisijos tarnybos gali sudaryti konkrečius tarpusavio susitarimus.
   6 straipsnis
   Eurostato užduotys
   1.   Eurostatas yra atsakingas už Europos statistikos plėtojimą, rengimą ir sklaidą.
   Tuo tikslu Eurostatas visų pirma:

               a)

               renka ir agreguoja statistinę informaciją, būtiną Europos statistikai rengti;

               b)

               rengia ir skatina taikyti statistikos standartus, metodus ir procedūras;

               c)

               valdo Europos statistikos sistemą, stiprina jos partnerių bendradarbiavimą ir užtikrina, kad ji pasauliniu mastu pirmautų oficialios statistikos srityje;

               d)

               bendradarbiauja su tarptautinėmis organizacijomis ir trečiosiomis šalimis, kad būtų lengviau lyginti Europos statistiką su kitų statistikos sistemų parengta statistika, ir prireikus padeda trečiosioms valstybėms tobulinti jų statistikos sistemas.

         2.   Eurostatas užtikrina, kad Europos statistika būtų prieinama visiems naudotojams, laikydamasis statistikos principų, visų pirma profesinio nepriklausomumo, nešališkumo ir statistikos duomenų konfidencialumo.
   Todėl Eurostatas teikia techninius paaiškinimus ir pagalbą, būtiną norint naudotis Europos statistika, o statistikos pranešimams skleisti gali naudoti tinkamus informavimo kanalus.
   3.   Eurostatas užtikrina bendradarbiavimą ir nuolatinį konstruktyvų dialogą su kitomis Komisijos tarnybomis ir prireikus su duomenų teikėjais, kad būtų atsižvelgiama į naudotojų poreikius, atitinkamus politikos pokyčius ir kitas iniciatyvas. Šiuo tikslu Komisijos tarnyboms, kurios galimai naudosis tam tikra Europos statistika, teikiama informacija ir jos anksti įtraukiamos į naujos ar keičiamos statistikos plėtojimą, be kita ko, tam, kad galėtų suprasti galimą naujų ar keičiamų statistikos metodų, standartų ir apibrėžčių politinį poveikį.
   4.   Eurostatas koordinuoja kitos statistikos plėtojimą ir rengimą. Šiuo tikslu jis:

               a)

               kuo tinkamiau naudoja turimą informaciją, kurią galima naudoti statistikos reikmėms, siekdamas užtikrinti kokybę ir mažinti respondentams tenkančią naštą; Eurostatas ragina bet kurią susijusią Komisijos tarnybą prisidėti prie šio tikslo;

               b)

               gauna visų Komisijos tarnybų informaciją apie jų rengiamos statistikos aprėptį ir kokybės charakteristikas, svarbius statistikos rengimo metodikos pokyčius ir planuojamus rinkti naujus duomenis;

               c)

               atsižvelgdamas į turimus išteklius kitoms Komisijos tarnyboms rengia gaires, mokymus ir teikia specialistų paslaugas, būtinas kitai statistikai plėtoti ir rengti.

         7 straipsnis
   Eurostato generalinis direktorius
   1.   Tik Eurostato generalinis direktorius yra atsakingas už su Europos statistika susijusius procesus, statistikos metodus, standartus ir procedūras arba statistikos pranešimų turinį bei skelbimo laiką, laikantis Europos statistikos programos ir metinės darbo programos. Vykdydamas šias statistikos užduotis Eurostato generalinis direktorius veikia nepriklausomai, nesiekia gauti ir nevykdo Sąjungos institucijų ar įstaigų, valstybių narių Vyriausybių ar bet kokių kitų institucijų, įstaigų, tarnybų ar subjektų nurodymų.
   2.   Eurostato generalinis direktorius vykdo įgaliojimus suteikiančio pareigūno pareigas įgyvendinant Eurostatui skirtus asignavimus.
   8 straipsnis
   Vyriausiasis statistikos pareigūnas
   1.   Eurostato generalinis direktorius laikomas vyriausiuoju statistikos pareigūnu.
   2.   Vyriausiasis statistikos pareigūnas:

               a)

               vadovauja Europos statistikos plėtojimui, rengimui ir sklaidai Komisijoje;

               b)

               yra atsakingas už kitos statistikos plėtojimo ir rengimo koordinavimą, kaip nurodyta 5 straipsnio 2 dalyje ir 6 straipsnio 4 dalyje;

               c)

               atstovauja Komisijai tarptautiniuose statistikos forumuose, visų pirma siekiant koordinuoti Sąjungos institucijų ir įstaigų statistikos veiklą, kaip nurodyta Reglamento (EB) Nr. 223/2009 6 straipsnio 3 dalyje;

               d)

               pirmininkauja Europos statistikos sistemos komitetui, nurodytam Reglamento (EB) Nr. 223/2009 7 straipsnyje;

               e)

               rengia šio sprendimo 5 straipsnio 1 dalyje nurodytas programas, glaudžiai konsultuodamasis su kitomis Komisijos tarnybomis ir atsižvelgdamas, kiek tai įmanoma, į galimus naudotojų poreikius ir kitus svarbius pokyčius;

               f)

               palaiko ryšius su Europos statistikos sistema (ESS) ir Europos statistikos valdymo patariamąja taryba dėl visų klausimų, susijusių su Europos statistikos praktikos kodekso įgyvendinimu visoje ESS.

         3.   Bet kokia tarnyba, ketinanti imtis su statistikos rengimu susijusios veiklos, anksti, ruošdamasi tai veiklai, konsultuojasi su vyriausiuoju statistikos pareigūnu. Vyriausiasis statistikos pareigūnas gali pateikti susijusių rekomendacijų. Visos su Europos statistikos plėtojimu, rengimu ir sklaida nesusijusios iniciatyvos, ypač esant konkretiems tarnybų tarpusavio susitarimams, priskiriamos tik susijusios tarnybos atsakomybės sričiai.
   9 straipsnis
   Galimybė naudotis administraciniais įrašais
   1.   Siekiant sumažinti respondentams tenkančią naštą, Eurostatas turi teisę naudotis Komisijos tarnybų administraciniais duomenimis, laikydamasis Sąjungos teisės aktais nustatytų konfidencialumo taisyklių, ir įtraukti tuos administracinius duomenis į statistiką tiek, kiek jie yra svarbūs plėtojant, rengiant ir skleidžiant Europos statistiką.
   2.   Su Eurostatu konsultuojamasi ir jis gali būti įtrauktas į kitų Komisijos tarnybų sukurtų ir tvarkomų administracinių registrų ir duomenų bazių pradinį projektavimą, plėtojimą ir veiklos nutraukimą, kad šių registrų ir duomenų bazių duomenis būtų galima plačiau naudoti Europos statistikos reikmėms. Šiuo tikslu Eurostatas turi teisę pasiūlyti imtis standartizacijos veiklos, susijusios su administraciniais įrašais, kurie yra svarbūs rengiant Europos statistiką.
   3.   Siekiant, kad šio straipsnio nuostatos būtų veiksmingesnės, kiekviena Komisijos tarnyba užtikrina, kad paprašius Eurostatui būtų suteikiami Europos statistikai plėtoti, rengti ir skleisti reikiami administraciniai duomenys, laikantis Sąjungos teisės aktuose nustatytų konfidencialumo taisyklių.
   10 straipsnis
   Europos statistikos praktikos kodeksas
   1.   Remiantis Reglamento (EB) Nr. 223/2009 11 straipsniu Eurostatas plėtoja, rengia ir skleidžia Europos statistiką, laikydamasis Europos statistikos praktikos kodekso, kurį peržiūrėjo ir atnaujino Europos statistikos sistemos komitetas.
   2.   Eurostatas įtraukia Europos statistikos valdymo patariamąją tarybą į visus veiksmus, susijusius su Europos statistikos praktikos kodeksu, laikantis tos tarybos įgaliojimų.
   3.   Eurostatas stebi, kaip nacionalinės statistikos institucijos veiksmingai įgyvendina Europos statistikos praktikos kodeksą.
   11 straipsnis
   Kokybės užtikrinimas ir ženklinimas
   1.   Eurostatas užtikrina Europos statistikos kokybės valdymą. Šiuo tikslu ir pagal nustatytus kokybės kriterijus, tenkindamas įvairaus kokybės lygio statistikos naudotojų poreikius, Eurostatas:

               a)

               stebi ir vertina jo renkamų ar gaunamų duomenų kokybę ir teikia jo skleidžiamos Europos statistikos kokybės ataskaitas;

               b)

               skatina ir taiko Europos statistikos ženklinimo procedūras;

               c)

               tikrina duomenis, už kuriuos Eurostatas yra atsakingas pagal Sąjungos sustiprintą ekonomikos valdymą ir naudojasi visais jam atitinkamomis procedūromis suteiktais įgaliojimais.

         2.   Eurostatas nustato kokybės užtikrinimo sistemą, atitinkančią taikomas arba planuojamas priemones, kad būtų užtikrintas tinkamas Europos statistikos praktikos kodekso įgyvendinimas.
   12 straipsnis
   Konfidencialių duomenų naudojimas
   1.   Eurostato generalinis direktorius imasi visų priemonių, būtinų statistikos duomenų konfidencialumui užtikrinti.
   2.   Duomenys, kurie laikomi konfidencialiais pagal Reglamento (EB) Nr. 223/2009 3 straipsnio 7 dalį, pagal to reglamento V skyriaus nuostatas prieinami tik Eurostato pareigūnams ir kitiems darbuotojams bei kitiems fiziniams asmenims, dirbantiems Eurostatui pagal sutartį, jeigu tokie duomenys būtini Europos statistikai rengti ir priklauso konkrečiai jų darbo sričiai.
   3.   Be to, Eurostato generalinis direktorius imasi visų būtinų priemonių, kad apsaugotų duomenis, kuriuos atskleidus būtų pakenkta Sąjungos interesams arba valstybės narės, su kuria jie susiję, interesams.
   13 straipsnis
   Panaikinimas
   Sprendimas 97/281/EB panaikinamas.
   Nuorodos į panaikintą sprendimą laikomos nuorodomis į šį sprendimą.

      Priimta Briuselyje 2012 m. rugsėjo 17 d.

            Komisijos vardu

            Pirmininkas

         José Manuel BARROSO

      (1)  OL L 87, 2009 3 31, p. 164.

      (2)  Komisijos komunikatas Europos Parlamentui ir Tarybai dėl nacionalinių ir Bendrijos statistikos institucijų nepriklausomumo, vientisumo ir atskaitomybės, COM(2005) 217 galutinis.

      (3)  COM(2011) 211 galutinis.

      (4)  OL L 306, 2011 11 23, p. 12.

      (5)  OL L 145, 2009 6 10, p. 1.

      (6)  COM(2009) 404 galutinis.

      (7)  OL L 8, 2001 1 12, p. 1.

      (8)  OL L 112, 1997 4 29, p. 56.


title: 2009 m. gruodžio 22 d. Sprendimas Nr. S6 dėl Reglamento (EB) Nr. 987/2009 24 straipsnyje nurodytos registracijos gyvenamosios vietos valstybėje narėje ir Reglamento (EB) Nr. 987/2009 64 straipsnio 4 dalyje numatyto sąrašo sudarymo (Tekstas svarbus EEE ir EB bei Šveicarijos susitarimui)

text:
27.4.2010

               LT

               Europos Sąjungos oficialusis leidinys

               C 107/6

         SPRENDIMAS Nr. S6
   2009 m. gruodžio 22 d.
   dėl Reglamento (EB) Nr. 987/2009 24 straipsnyje nurodytos registracijos gyvenamosios vietos valstybėje narėje ir Reglamento (EB) Nr. 987/2009 64 straipsnio 4 dalyje numatyto sąrašo sudarymo
   (Tekstas svarbus EEE ir EB bei Šveicarijos susitarimui)
   2010/C 107/04
   SOCIALINĖS APSAUGOS SISTEMŲ KOORDINAVIMO ADMINISTRACINĖ KOMISIJA,
   atsižvelgdama į 2004 m. balandžio 29 d. Europos Parlamento ir Tarybos reglamento (EB) Nr. 883/2004 dėl socialinės apsaugos sistemų koordinavimo 72 straipsnio a dalį (1), pagal kurią ji yra atsakinga už visų administravimo ir aiškinimo klausimų, kylančių dėl Reglamento (EB) Nr. 883/2004 ir Reglamento (EB) Nr. 987/2009 (2) nuostatų, nagrinėjimą,
   atsižvelgdama į minėto Reglamento (EB) Nr. 883/2004 35 straipsnio 2 dalį,
   atsižvelgdama į Reglamento (EB) Nr. 987/2009 24 straipsnį, 64 straipsnio 4 ir 6 dalis ir į Reglamento (EB) Nr. 883/2004 74 straipsnį,
   laikydamasi Reglamento (EB) Nr. 883/2004 71 straipsnio 2 dalyje nustatytų sąlygų,
   NUSPRENDĖ:
   Nustatomos tokios Reglamento (EB) Nr. 987/2009 (toliau – įgyvendinimo reglamentas) 24 straipsnyje nurodytos registracijos ir įgyvendinimo reglamento 64 straipsnio 4 dalyje numatyto sąrašo sudarymo taisyklės:
   I.   Įgyvendinimo reglamento 24 straipsnyje nurodyta registracija

               1.

               Nustatoma tokia įgyvendinimo reglamento 24 straipsnio taikymo tvarka.
               Taikydama Reglamento (EB) Nr. 883/2004 (toliau – pagrindinis reglamentas) 17, 22, 24, 25 arba 26 straipsnius ir įgyvendinimo reglamento 24 straipsnio 1 dalį, kompetentinga įstaiga atitinkamo asmens prašymu jam išsiunčia atitinkamą dokumentą (toliau – patvirtinamasis dokumentas), kurį asmuo privalo pateikti gyvenamosios vietos įstaigai įsiregistruodamas teisei į išmokas natūra įgyti.
               Gyvenamosios vietos įstaigos prašymu kompetentinga įstaiga jai persiunčia patvirtinamąjį dokumentą.
               Kompetentinga įstaiga praneša gyvenamosios vietos įstaigai apie bet kokį patvirtinamojo dokumento pakeitimą arba anuliavimą. Pranešimą gavusi įstaiga turi pranešti jį išsiuntusiai įstaigai, kad sutinka su pakeitimais ar anuliavimu arba jiems prieštarauja.
               Gyvenamosios vietos įstaiga praneša kompetentingai įstaigai apie atitinkamo asmens registraciją ir apie bet kokį šios registracijos pakeitimą ar anuliavimą. Pranešimą gyvenamosios vietos įstaiga išsiunčia vos tik gavusi reikalingą informaciją. Pranešimą gavusi įstaiga turi pranešti jį išsiuntusiai įstaigai, kad sutinka su pakeitimais ar anuliavimu arba jiems prieštarauja.

               2.

               Išmokų natūra išlaidos pradedamos kompensuoti pagal pagrindinio reglamento 35 ir 41 straipsnius ir įgyvendinimo reglamento 62 ir 63 straipsnius nuo:

                           a)

                           patvirtinamajame dokumente nurodytos datos, kai pagal kompetentingos valstybės narės teisės aktus įgyjama teisė į išmokas natūra;

                           b)

                           gyvenamosios vietos pakeitimo arba įsiregistravimo datos, jei ji vėlesnė už a punkte nurodytą datą ir įrašyta gyvenamosios vietos įstaigos išduotame dokumente, laikantis įgyvendinimo reglamento 24 straipsnio 2 dalies nuostatų.

                     Jeigu apdraustojo asmens šeimos nariai, pensininkas arba jo šeimos narys dėl vykdomos profesinės veiklos arba gaunamų papildomų pajamų vis dar turi teisę gauti išmokas pagal jų gyvenamosios vietos šalies arba kitos valstybės narės teisės aktus, remiantis prioritetine tvarka ir laikantis reglamentų, registracija įsigalioja kitą dieną po šios teisės galiojimo pabaigos.

               3.

               Laikantis pagrindinio reglamento 35 ir 41 straipsnių ir įgyvendinimo reglamento 62 ir 63 straipsnių, data, nuo kurios nustojama mokėti išmokų natūra išlaidas, yra gyvenamosios vietos įstaigos pranešime kompetentingai įstaigai nurodyta registracijos panaikinimo data arba kompetentingos įstaigos pranešime gyvenamosios vietos įstaigai nurodyta patvirtinamojo dokumento anuliavimo data.
               Ši data turi būti nurodyta anuliavimo dokumente ir turi būti patvirtinamojo dokumento galiojimo pabaigos data, t. y.:

                           i)

                           mirties data arba data, kurią atitinkamas asmuo persikėlė gyventi į kitą valstybę narę;

                           ii)

                           data, kurią remiantis reglamentais įgyjama teisė į išmokas natūra pagal gyvenamosios vietos šalies arba kitos valstybės narės teisės aktus, kai vykdoma profesinė veikla arba skiriama pensija;

                           iii)

                           data, nuo kurios šeimos nariai nebeatitinka teisės į išmokas natūra suteikimo šeimos nariams sąlygų pagal gyvenamosios vietos valstybės narės teisę.

                     Visoms nacionalinėms įstaigoms privalu veikti taip, kad laikotarpis nuo teisės ar registracijos galiojimo pabaigos iki pranešimo apie dokumento anuliavimą būtų kuo trumpesnis. Apdraustojo asmens gyvenamoji vieta turėtų būti nustatoma kruopščiai įvertinus įgyvendinimo reglamento 11 straipsnyje išvardytus veiksnius.

         II.   Įgyvendinimo reglamento 64 straipsnio 4 dalyje numatytas sąrašas

      Apdraustųjų asmenų šeimos nariai, pensininkai ir (arba) jų šeimos nariai

               1.

               Įgyvendinimo reglamento 3 priede išvardytų valstybių narių gyvenamosios vietos įstaiga, vadovaudamasi tam skirtu, nuolat pagal pačios turimą arba kompetentingos įstaigos pateikiamą informaciją apie įgytas teises arba tokių teisių galiojimo sustabdymą ar anuliavimą, atnaujinamu sąrašu, apskaičiuoja, remiantis pagrindinio reglamento 17 straipsniu, apdraustųjų asmenų šeimos nariams, bei, remiantis pagrindinio reglamento 24, 25 ar 26 straipsniais, pensininkams ir (arba) jų šeimos nariams teikiamų išmokų natūra fiksuotą dydį
               Įgyvendinimo reglamento 64 straipsnio 4 dalyje numatytame sąraše nurodomas už vienerius metus kiekvienam apdraustojo asmens šeimos nariui, pensininkui ir (arba) jo šeimos nariui priklausančių fiksuoto dydžio mėnesinių išmokų skaičius.

               2.

               Siekiant apskaičiuoti mėnesinių vienkartinių išmokų skaičių, laikotarpis, kurį atitinkamas asmuo gali reikalauti išmokų, skaičiuojamas mėnesiais.
               Mėnesių skaičius nustatomas kalendorinį mėnesį, nuo kurio dienos pradėtas skaičiuoti išmokos fiksuotas dydis, skaičiuojant kaip visą mėnesį.
               Kalendorinis mėnuo, kurį teisė į išmokas nustojo galioti, neįskaičiuojamas, nebent tai būtų visas mėnuo.
               Jei bendras laikotarpis yra trumpesnis nei mėnuo, jis skaičiuojamas kaip vienas mėnuo.
               Jei per laikotarpį, kurį reikalaujama išmokų, asmuo perkeliamas į kitą amžiaus grupę, visas mėnuo, kurį pakeičiama amžiaus grupė, skaičiuojamas su vyresnio amžiaus grupe.

         III.   Baigiamosios nuostatos

   Šis sprendimas skelbiamas Europos Sąjungos oficialiajame leidinyje. Jis taikomas nuo įgyvendinimo reglamento įsigaliojimo dienos.

            Administracinės komisijos pirmininkė

         Lena MALMBERG

      (1)  OL L 166, 2004 4 30, p. 1.

      (2)  OL L 284, 2009 10 30, p. 1.


title: 2017 m. sausio 25 d. Komisijos sprendimas (ES) 2017/133 dėl darniojo standarto EN 14342:2013 „Medinės grindys ir parketas. Charakteristikos, atitikties įvertinimas ir ženklinimas“ nuorodinio žymens tolesnio riboto skelbimo Europos Sąjungos oficialiajame leidinyje pagal Europos Parlamento ir Tarybos reglamentą (ES) Nr. 305/2011 (Tekstas svarbus EEE. )

text:
26.1.2017

               LT

               Europos Sąjungos oficialusis leidinys

               L 21/113

         KOMISIJOS SPRENDIMAS (ES) 2017/133
   2017 m. sausio 25 d.
   dėl darniojo standarto EN 14342:2013 „Medinės grindys ir parketas. Charakteristikos, atitikties įvertinimas ir ženklinimas“ nuorodinio žymens tolesnio riboto skelbimo Europos Sąjungos oficialiajame leidinyje pagal Europos Parlamento ir Tarybos reglamentą (ES) Nr. 305/2011
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2011 m. kovo 9 d. Europos Parlamento ir Tarybos reglamentą (ES) Nr. 305/2011, kuriuo nustatomos suderintos statybos produktų rinkodaros sąlygos ir panaikinama Tarybos direktyva 89/106/EEB (1), visų pirma į jo 18 straipsnio 2 dalį,
   kadangi:

               (1)

               pagal Reglamentą (ES) Nr. 305/2011 17 straipsnyje numatyti darnieji standartai turi atitikti šiuo reglamentu nustatytos suderintos sistemos reikalavimus;

               (2)

               2013 m. liepos mėn. Europos standartizacijos komitetas (toliau – CEN) priėmė darnųjį standartą EN 14342:2013 „Medinės grindys ir parketas. Charakteristikos, atitikties įvertinimas ir ženklinimas“. Vėliau šio standarto nuorodinis žymuo buvo paskelbtas Europos Sąjungos oficialiajame leidinyje
                   (2);

               (3)

               2015 m. rugpjūčio 21 d. Vokietija pateikė oficialų prieštaravimą dėl darniojo standarto EN 14342:2013. Oficialiame prieštaravime minimas to standarto 4.4 punktas dėl tam tikrų pavojingų medžiagų vertinimo metodų ir kriterijų ir reikalaujama pašalinti standarto nuorodinį žymenį iš Europos Sąjungos oficialiojo leidinio arba nustatyti apribojimą, kuriuo to standarto 4.4 punktas būtų pašalintas iš minėto nuorodinio žymens taikymo srities;

               (4)

               Vokietijos nuomone, šiuo standartu nenustatyta jokių suderintų metodų, kaip įvertinti nagrinėjamų statybos produktų eksploatacines savybes, atsižvelgiant į išskiriamų kitų pavojingų medžiagų esmines charakteristikas. Iš tiesų, standarto 4.4 punkte nustatyta, kad tokių kitų pavojingų medžiagų, nenurodytų kituose standarto punktuose, išskiriamas kiekis arba sudėtis turėtų būti tikrinama ir deklaruojama vadovaujantis jų naudojimo vietoje taikomomis nacionalinėmis nuostatomis;

               (5)

               anot Vokietijos, šis trūkumas yra Reglamento (ES) Nr. 305/2011 17 straipsnio 3 dalies pažeidimas, nes minimas standartas nevisiškai atitinka reikalavimus, nurodytus 18 straipsnyje nustatytame įgaliojime;

               (6)

               be to, Vokietija pabrėžė, kad taikant darniuosius standartus labai svarbu tinkamai kontroliuoti tokių kitų pavojingųjų medžiagų, ypač lakiųjų organinių junginių, išsiskyrimą, visų pirma iš nagrinėjamų medienos produktų;

               (7)

               dėl šių priežasčių Vokietija pareikalavo pašalinti standarto nuorodinį žymenį arba nustatyti apribojimą, kuriuo 4.4 punktas būtų pašalintas iš minėto nuorodinio žymens taikymo srities, kad valstybėms narėms būtų leista priimti nacionalines nuostatas dėl eksploatacinių savybių įvertinimo, atsižvelgiant į nustatytas esmines išskiriamų kitų pavojingų medžiagų charakteristikas;

               (8)

               vertinant pareikštų tvirtinimų priimtinumą, reikėtų konstatuoti, kad, jei alternatyvus Vokietijos reikalavimas būtų suprantamas kaip atskiras reikalavimas leisti valstybėms narėms taikyti nacionalines nuostatas dėl papildomų reikalavimų, toks tvirtinimas nebūtų susijęs su standarto EN 14342:2013 nuostatomis ir todėl turėtų būti laikomas nepriimtinu. Tačiau, kadangi reikalavimu aiškiai prašoma apriboti standarto nuorodinio žymens taikymo sritį, susiję Vokietijos pareiškimai apie tokio apribojimo pasekmes turėtų būti vertinami ne atskirai, o kaip oficialiame prieštaravime pateiktų argumentų dalis;

               (9)

               vadovaujantis Reglamento (ES) Nr. 305/2011 17 straipsnio 3 dalimi, darniaisiais standartais turi būti nustatomi jais reglamentuojamų produktų eksploatacinių savybių vertinimo, atsižvelgiant į jų esmines charakteristikas, metodai ir kriterijai. Praktiškai, kaip Vokietija ir tvirtino, standarto EN 14342:2013 4.4 punktas tėra nuoroda į galiojančias nacionalines nuostatas. Šiuo požiūriu EN 14342:2013 neatitinka Reglamento (ES) Nr. 305/2011 17 straipsnio 3 dalyje nustatytų reikalavimų;

               (10)

               be to, remiantis Teisingumo Teismo praktika (3), kai tai susiję su statybos produktų, kuriems taikomi šie standartai, pardavimu ar naudojimu, valstybės narės neturi teisės nustatyti nacionalinių nuostatų dėl darniaisiais standartais nereglamentuojamų eksploatacinių savybių vertinimo, atsižvelgiant į bet kokias pirmiau minėtas esmines charakteristikas. Todėl standarto EN 14342:2013 nuostatos prieštarauja ir šiems principams;

               (11)

               dėl šios priežasties ir atsižvelgiant į tai, kad reglamentai yra tiesiogiai taikomi, standarto EN 14342:2013 4.4 punktas neturėtų būti taikomas, nesvarbu, kokios bus šio formalaus prieštaravimo procedūros išvados;

               (12)

               vis dėlto, kadangi Teisingumo Teismo praktikoje (4) yra patvirtinta, kad Reglamentu (ES) Nr. 305/2011 nustatyta suderinta sistema yra baigtinio pobūdžio, standarto EN 14342:2013 4.4 punkto negaliojimas nereiškia, kad valstybės narės galėtų priimti nacionalines nuostatas dėl eksploatacinių savybių vertinimo, atsižvelgiant į išskiriamų kitų pavojingų medžiagų esmines charakteristikas;

               (13)

               remiantis standarto EN 14342:2013 nuostatomis, taip pat Vokietijos, kitų valstybių narių, CEN ir pramonės atstovų pateikta informacija, pasikonsultavus su komitetais, įsteigtais pagal Reglamento (ES) Nr. 305/2011 64 straipsnį ir Europos Parlamento ir Tarybos reglamento (ES) Nr. 1025/2012 (5) 22 straipsnį, reikėtų pažymėti, kad nebuvo pareikšta jokių esminių prieštaravimų dėl šio standarto nuorodinio žymens tolesnio skelbimo Europos Sąjungos oficialiajame leidinyje. Buvo pareikštas susirūpinimas dėl 4.4 punkto išbraukimo iš Europos Sąjungos oficialiajame leidinyje paskelbto nuorodinio žymens taikymo srities, nes pagal Teisingumo Teismo praktikos aiškinimą valstybėms narėms, manančioms, kad produkto sauga nėra pakankamai užtikrinta, leidžiama nustatyti reikalavimus, kuriais ribojamas laisvas šių produktų judėjimas. Tačiau pats Teisingumo Teismas yra pažymėjęs, kad toks aiškinimas būtų kėlęs abejonių dėl šios srities derinimo veiksmingumo [(„effet utile“)] (6);

               (14)

               todėl tai, kad kyla abejonių dėl šio standarto išsamumo, neturėtų būti laikoma pakankamu pagrindu pritarti pirmajam Vokietijos reikalavimui Europos Sąjungos oficialiajame leidinyje nebeskelbti standarto EN 14342:2013 nuorodinio žymens. Todėl šis reikalavimas turėtų būti atmestas;

               (15)

               dėl alternatyvaus reikalavimo apriboti nuorodinį žymenį, iš jo taikymo srities išbraukiant 4.4 punktą, visų pirma reikėtų priminti, kad, kaip jau nurodyta, ši nuostata neturi būti taikoma, nesvarbu, kokios bus šio formalaus prieštaravimo procedūros išvados. Tačiau, siekiant aiškumo, šią negaliojančią nuostatą būtina aiškiai išbraukti iš nuorodinio žymens taikymo srities;

               (16)

               todėl standarto EN 14342:2013 nuorodinis žymuo turėtų būti toliau skelbiamas, tačiau būtina taikyti apribojimą, iš jo taikymo srities išbraukiant šio standarto 4.4 punktą,

         PRIĖMĖ ŠĮ SPRENDIMĄ:
   1 straipsnis
   Darniojo standarto EN 14342:2013 „Medinės grindys ir parketas. Charakteristikos, atitikties įvertinimas ir ženklinimas“ nuorodinis žymuo toliau skelbiamas taikant apribojimą.
   Komisija Europos Sąjungos oficialiajame leidinyje paskelbtą darniųjų standartų nuorodinių žymenų sąrašą papildys šiuo apribojimu: „Standarto EN 14342:2013 4.4 punktas išbraukiamas iš paskelbto nuorodinio žymens taikymo srities.“
   2 straipsnis
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Priimta Briuselyje 2017 m. sausio 25 d.

            Komisijos vardu

            Pirmininkas

         Jean-Claude JUNCKER

      (1)  OL L 88, 2011 4 4, p. 5.

      (2)  2011 m. kovo 9 d. Komisijos komunikate, parengtame įgyvendinant Europos Parlamento ir Tarybos reglamentą (ES) Nr. 305/2011, kuriuo nustatomos suderintos statybos produktų rinkodaros sąlygos ir panaikinama Direktyva 89/106/EEB (OL C 259, 2014 8 8, p. 1). Paskutinį kartą skelbta Komisijos komunikate, parengtame įgyvendinant Europos Parlamento ir Tarybos reglamentą (ES) Nr. 305/2011, kuriuo nustatomos suderintos statybos produktų rinkodaros sąlygos ir panaikinama Tarybos direktyva 89/106/EEB (OL C 398, 2016 10 28, p. 7).

      (3)  Žr. visų pirma ETT sprendimą byloje C-100/13 (Komisija prieš Vokietiją), 55 ir tolesni punktai.

      (4)  Žr. ETT sprendimą byloje C-100/13 (Komisija prieš Vokietiją), 62 punktas.

      (5)  2012 m. spalio 25 d. Europos Parlamento ir Tarybos reglamentas (ES) Nr. 1025/2012 dėl Europos standartizacijos, kuriuo iš dalies keičiamos Tarybos direktyvos 89/686/EEB ir 93/15/EEB ir Europos Parlamento ir Tarybos direktyvos 94/9/EB, 94/25/EB, 95/16/EB, 97/23/EB, 98/34/EB, 2004/22/EB, 2007/23/EB, 2009/23/EB ir 2009/105/EB ir panaikinamas Tarybos sprendimas 87/95/EEB ir Europos Parlamento ir Tarybos sprendimas Nr. 1673/2006/EB (OL L 316, 2012 11 14, p. 12).

      (6)  Žr. ETT sprendimą byloje C-100/13 (Komisija prieš Vokietiją), 60 punktas.